text:
2017-04-26 12:29
Dimma
Sokallaða høgrapopulisman stendur í blóma í løtuni í vesturheiminum. Fyrst kom Brexit, so kom Donald Trump, og nú í 2017 standa trý ógvuliga týdningarmikil val fyri framman í Evropa. Ella rættari skrivað, tvey standa fyri framman og tað fyrsta av hesum valum fór afturum næstseinasta mikudag, tann 15. mars 2017, í Niðurlondum. Har stóð høgrapopulisturin Geert Wilders úr Frælsisflokkinum til at gerast tann stóri sigursharrin. Men endaliga valúrslitið hjá honum livdi tó ikki heilt upp til spádómarnar áðrenn valið.
Lunkað framgongd til Wilders
Hóast Frælsisflokkurin hjá Geert Wilders ikki gjørdist stóri sigursharrin sum væntað, so gekk flokkurin tó fram við fimm tingsessum, úr 15 upp í 20 tingsessir, og er nú næststørsti flokkur í Niðurlondum. Valúrslitið hjá Frælsisflokkinum – sum fekk sokallaða hóvliga partin av Evropa at meta, at tey hesaferð sluppu við hvøkkinum – skal síggjast í ljósinum av, at Frælsisflokkurin seinasta árið hevur verið spáddur upp til tað dupulta talið av tingsessum, sum hann endaði við at fáa – t.e. eini 40 tingsessir av teimum 150 tingsessunum, sum eru í Umboðsmannatinginum, í teimum bjartastu veljarakanningunum. Høvdu veljaraforsagnirnar verðið veruleiki, hevði flokkurin endað við at verið væl tann størsti flokkurin í Niðurlondum.
Hetta hevði kunnað skapað eina høgrapopulistiska flóðaldu yvir Evropa seinni í ár, fyrst við komandi forsetavali í Frankaríki tann 23. apríl, og síðani við kanslaravali í Týsklandi tann 24. september í ár. Ikki tí, einki er avgjørt enn í hvørki Frankaríki ella Týsklandi, men valúrslitið hjá Frælsisflokkinum verður tó tulkað soleiðis, at høgrapopulisman ikki er eins sterk sum væntað. 2017 er somuleiðis árið, har Evropeiska Samveldið hevur sín 60 ára føðingardag. Og eisini árið, har Evropeiska Samveldið er fyri sínum størsta tapi í søgu sínari, nevniliga við at Bretland, sum fyrsta ES-landið nakrantíð, velur at fara úr Evropeiska Samveldinum. Eftir ætlan byrjar útmeldingartilgongdin hjá Bretlandi komandi mikudag, tann 29. mars 2017.
Vinnarar og taparar í Niðurlondum
Tað gjørdist í staðin núverandi forsætisráðharraflokkurin VVD við Mark Rutte á odda, sum vann niðurlendska valið. Flokkurin hevði eina afturgongd á átta tingsessir, men er tó framvegis væl størsti flokkur við 33 tingsessum, móti teimum 20 tingsessunum hjá Wilders. Mark Rutte hevur verið forsætisráðharri í Niðurlondum síðani 2010. Men nógv ringast gekk tað hjá niðurlendska javnaðarflokkurin PvdA, sum fór nærum í sor – úr 38 tingsessum niður í níggju tingsessir – ein afturgongd á 29 tingsessir. PvdA hevur sitið í stjórn saman við Mark Rutte og VVD síðani 2012, og PvdA hevði somuleiðis varaforsætisráðharran seinasta valskeið.
Tað eru ivaleyst fleiri orsøkir til, at Frælsisflokkurin hjá Geert Wilders ikki gjørdist so stórur sum væntað, men søguliga sæð hevur flokkurin altíð staðið seg betur í veljarakanningum, enn til sjálv valini. Og eisini hevur tað allarhelst hava stóra ávirkan á valúrslitið, at flestu stóru flokkarnir áðrenn valið boðaðu frá, at teir fóru ikki at samstarva við Frælsisflokkin eftir valið. Og til seinast var eisini mett, at Frælsisflokkurin misti nakað av momentum, tá Geert Wilders valdi at takka nei til tveir av teimum fýra stóru veljarafundunum.
Høgrapopulisman í Niðurlondum
Hóast Niðurlond, ella tað sum vit vanliga nevna Holland, man vera eitt av frælslyntastu londum í heiminum, tá hugsað verður um, hvat er lógligt ella ei, so prutlar tað tó undir lokinum í humanistisku grýtuni. Tað eru mong í Niðurlondum sum meta, at hetta frælslyndi er undir trýsti, serliga av islam. Hetta hevur givið høgrapopulistiskum persónum sum eitt nú Pim Fortuyn, Ayaan Hirsi Ali og Geert Wilders stóra veljarafjøld.
Pim Fortuyn
Pim Fortuyn var ein niðurlendskur politikkari, sosiologur, rithøvundi og professari, sum stovnaði sín egna politiska flokk “Pim Fortuyn List” í 2002. Pim Fortyun fjaldi ikki, at hann var samkyndur, og hann bleiv kendur fyri sínar provokerandi og kontroversiellu útsøgnir um fjølmentan, innflyting og islam. Hann bleiv skjótt alment lagdur undir at vera høgrapopulistur, men sjálvur var hann als ikki samdur í hesum spjaldri. Pim Fortuyn tók alment frástøðu frá slíkum uttast-á-høgraveinginum-politikkarum, sum eitt nú Jörg Haider úr Eysturríki og Jean-Marie Le Pen úr Fraklandi.
Pim Fortuyn var útbúgving sosiologur við doktaragrad í sosiologi. Yrkisleið hansara byrjaði sum undirvísari í sosiologi á ymsum lærdum háskúlum í Niðurlondum. Men so við og við bleiv hann meiri ein alment kendur persónur, sum helt fyrilestrar, skrivaði bøkur og eisini skrivaði teigar til ymisk bløð, og nærkaðist hann harvið alsamt einari politiskari tilveru. 26. november 2001 bleiv hann valdur sum floksformaður í tá júst stovnaða flokkinum “Eini liviligari Niðurlond” við stórum meiriluta – hetta var stutt undan valinum í 2002 í Niðurlondum. Men longu 9. februar 2002, í eini samrøðu við niðurlendsku avísina Volkskrant, hevði hann úttalað seg so kontroversielt, at hann bleiv koyrdur frá sum floksformaður.
Pim Fortuyn List
Hann stovnaði tí í staðin sín egna flokk, sum nevndist Pim Fortuyn List, tann 11. februar 2002. Og hann fekk nógvar av sínum stuðulsmonnum úr fyrrverandi flokki sínum við sær. Hann stóð á odda fyri tí lokala flokslistanum “Eitt liviligari Rotterdam”, og vann stórsigur á økisvalinum í Rotterdam í mars 2002. Flokkurin fekk 36% av atkvøðunum og gjørdist størsti flokkur til økisvalið. Hetta var samstundis fyrstu ferð síðani annan veraldarbardaga, at niðurlendski javnaðarflokkurin ikki vann valdið í Rotterdam.
Myrdur og valdur
Valsigurin til økisvalið í Rotterdam gjørdi, at Pim Fortuyn fekk ógvuliga stóru umrøðu í øllum Niðurlondum. Og dugdi hann eisini sera væl at fáa sum mest burtur úr hesari umrøðu. Sjálvt valið til umboðsmannatingið í Niðurlondum var sett at verða 15. mai 2002. Men hansara kontroversiellu útsøgnir, skaptu eisini mótstøðufólk út yvir tað vanliga. Tann 6. mai 2002 – einans níggju dagar áðrenn valið í Niðurlondum – bleiv Pim Fortuyn myrdur av umhvørvisstríðsmanninum Volkert van der Graaf. Hetta var fyrsta politiska morðið í Niðurlondum síðani 1672, um sæð verður burtur frá øðrum veraldarbardaga.
Av tí at atkvøðuseðlarnir longu vóru gjørdir, og at lógin í Niðurlondum ikki loyvdi tillagingum í atkvøðuseðlunum, so stóð Pim Fortuyn og flokkur hansara framvegis á atkvøðuseðlunum til valið 15. mai 2002. Pim Fortuyn List fekk heili 17% av atkvøðunum og 26 tingsessir, og gjørdist næststørsti flokkur á valinum. Flokkurin kom eisini í stjórn eftir valið. Men vegna vantandi floksstýring kollsigldi stjórnin og nýval bleiv útskrivað longu í 2003. Til hetta valið fekk flokkurin einans 5,6% og átta tingsessir. Og til valið í 2006 fór flokkurin heilt niður á 0,2% og vann ongan tingsess.
Geert Wilders og Frælsisflokkurin
Men samstundis sum Pim Fortuyn List bleiv atkvøddur út úr Umboðsmannatinginum í 2006, so bleiv Frælsisflokkurin hjá Geert Wilders atkvøddur inn í Umboðsmannatingið við 5,9% og níggju tingsessum. Hetta var tó ikki fyrstu ferð, at Geert Wilders gjørdi vart við seg í politikki. Longu sum 27 ára gamal í 1990, bleiv Geert Wilders settur sum parlamentariskur hjálparmaður hjá táverandi formanninum í VVD flokkinum, Frits Bolkestein, og røkti hann hetta starv fram til 1998. VVD er flokkurin, sum síðani 2010 hevur havt forsætisráðharran í Niðurlondum, Mark Rutte.
Í 1997 bleiv Geert Wilders valdur í kommunustýrið í býnum Utrecht fyri VVD flokkin. Og longu árið eftir, í 1998, bleiv Wilders valdur í Umboðsmannatingið í Niðurlondum, somuleiðis fyri VVD flokkin. Fyrstu árini var hann tó ikki nakar kendur ella sjónligur politikkari. Tað var ikki fyrr enn í 2002, tá hann bleiv settur sum politiskur talsmaður fyri VVD flokkin, at hansara sjónarmið um serliga islamiska ekstremismu, gjørdu hann bæði víðagitnan og tiltiknan. Men longu í 2004 var vorðið ov langt millum sjónarmiðini hjá Wilders og sjónarmiðini VVD flokkinum. Hann bleiv tí burturvístur úr flokkinum í 2004, og byrjaði samstundis sín egna flokk í september 2004 – Frælsisflokkin.
Ávirkanin av Frælsisflokkinum
Frælsisflokkurin hevur stútt vaksið seg størri, síðani hann fyrstu ferð stillaði upp til Umboðsmannatingið í 2006. Og til valið í 2010 fekk hann enn størri undurtøku, enn hann fekk til valið hesaferð – heili 15,4% av atkvøðunum og 24 tingsessir. Hann gjørdist tá triðstørsti flokkur í Umboðsmannatinginum, í mun til næststørsti flokkur til valið hesaferð. Og tíðarskeiðið 2010-2012 var hann eisini stuðulsflokkurin hjá stjórnini, men valdi at taka seg aftur sum stuðulsflokkur í 2012, og val bleiv skrivað út í ótíð. Tá fór flokkurin aftur til 10,1% og 15 tingsessir.
Hóast Frælsisflokkurin bleiv næststørsti flokkur í Niðurlondum til hetta valið, so verður tað trupult hjá honum at fáa nakra ítøkiliga ávirkan. Teir flestu stóru flokkarnir nokta nevniliga at samstarva við Frælsisflokkinum, og gjørdu teir eisini hetta greitt fyri veljaranum áðrenn valið. Men hetta merkir tó ikki, at flokkurin onga ávirkan fær. Flestu viðmerkjarar eru nevniliga samdir um, at veruliga ávirkanin frá Frælsisflokkinum serliga skal metast út frá, at flokkurin hevur megnað at flutt tí yvirskipaðu politisku dagsskránna. At vallyfti og politiskar útsagnir, sum fyri kortari tíð síðani vóru óhugsandi hjá teimum etableraðu politisku flokkunum at koma við, í dag als ikki eru so óvanligar. So miðjan er flutt... til høgru.


c: text/html

text:
13. juli 2017Nr. 103
Løgtingslóg um broyting í løgtingslóg um arbeiðsfremjandi tiltøk
(Lønarískoyti til tillagað starv)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 63 frá 15. mai 2012 um arbeiðsfremjandi tiltøk, sum broytt við løgtingslóg nr. 142 frá 20. desember 2012, løgtingslóg nr. 142 frá 18. desember 2013, løgtingslóg nr. 70 frá 22. mai 2015, løgtingslóg nr. 138 frá 16. desember 2015 og løgtingslóg nr. 132 frá 20. desember 2016, verða gjørdar hesar broytingar:
1. § 22 verður orðað soleiðis:
“§ 22. Lønarískoytið sbrt. § 21 verður veitt sum endurgjald fyri lønarmiss orsakað av mista arbeiðsførleikanum. Lønarískoytið verður veitt upp til viðkomandi sáttmálaløn, tó í mesta lagi 22.000 kr. um mánaðin, umframt frítíðarløn og arbeiðsmarknaðargjøld. Lønarískoytið fevnir ikki um eftirlønargjøld.
Stk. 2. Arbeiðsgevarin rindar løn sambært viðkomandi sáttmála fyri arbeiðstíðina, sum arbeiðið hjá viðkomandi løntakara verður mett at samsvara við, tó í minsta lagi 2.000 kr. um mánaðin í løn.
Stk. 3. Løn og lønarískoyti tilsamans kunnu ikki vera hægri enn sáttmálalønin, samsvarandi við starvsbrøkin, sum viðkomandi arbeiddi frammanundan.
Stk. 4. Við løn sbrt. stk. 3 er ikki at skilja løn hjá fyritíðarpensjónisti, sum fer í tillagað starv sambært treytum í § 3, stk. 1, 1. pkt.
Stk. 5. Um persónur hevur aðra lønarinntøku, enn avtalað, fellur lønarískoytið burtur. Inntøka frá kommunalari ella borgarligari umboðan, er tó ikki at rokna sum lønarinntøka.
Stk. 6. Upphæddin á 2.000 kr. sbrt. stk. 2 verður javnað í kunngerð um áseting og javning av almannaveitingum.”
§ 2
Henda løgtingslóg kemur í gildi 1. januar 2018.
Í Tinganesi, 13. juli 2017
Aksel V. Johannesen (sign.)
løgmaður
Lm. nr. 138/2016

robotstxt: allowed

filter: keep


text:
Árligi fólkafundur Unga Tjóðveldisins á Doktaragrund verður 29. juli klokkan sjey. Hetta er ein fólkafundur, ið Unga Tjóðveldið skipar fyri á hvørjum árið, og er hetta vorðin fastur táttur hjá fleiri føroyingum á ólavsøku.
Skrivað av Hervør Pálsdóttir,
Á hvørjum árið skipar Unga Tjóðveldið fyri eini rúgvu av tiltøkum og fundum. Ein fastur táttur er fólkafundurin á Doktaragrund ólavsøkukvøld. Her eru altíð góðar røður, tónleikur og skjaldur á skrá. Í ár verður ikki øðrvísi.
– Sum nakað heilt nýtt, so verður deyvatulkur til fólkafundin. Vit eru hørm um, at hetta ikki hevur verið gjørt áður – tí tað er ein sjálvfylgja, at øll skulu kunna fáa nakað burtur úr fundinum – men ætlanin er, at hetta skal verða gjørt frameftir sigur Elsa Berg, forkvinna í Unga Tjóðveldinum.
Skráin er góð. Brandar Heðinsson, landsnevndarlimur í Unga Tjóðveldinum og Turið Sigurðardóttir røða til fundin. Konni Kass, ið alvorliga hevur vunnið hjørtuni í føroyingum, ferat spæla nøkur løg og Carl Jóhan Jensen fer at lesa upp skjaldur.
“Fólkafundurin er ein hugnalig løta, ið savnar fólk um frælsishugsjónina. Eg vil heita á øll um at koma oman á Doktaragrund ólavsøkukvøld klokkan sjey,” leggur Elsa afturat.
Fólkafundurin á Doktaragrund verður 29. juli kl 19.


text:
Skálavík
Skálavík er ein bygd i Sandoy. Skálavík er í vídd fjórðingurin av Sandoynni, meðan fólkatalið bert er ein áttingur av fólkatalinum í oynni. Skálavík er ivaleyst elligomul bygd, grundað í víkingatíðini. Har er nógvur og góður slættur bøur, ið hevur verið grundarlagið undir góðum landbúnaði.
Skálavík er eisini gomul kirkjubygd, og kirkjurnar hava frá fyrstu tíð av staðið niðri á Møl. Skálavík er eisini søgurík bygd, og sagnirnar eru eisini fleiri. Best kend er søgnin um Ungajógvanssynir. Teir vóru bóndasynir í Dalsgarði, livdu í 17. øld og eru eins og Kálvur lítli á Sandi kendir sum yvirgangskroppar. So er eisini søgnin um Jákup Jóansson, sum var løgmanssonur og festi Dalsgarð. Í 1934 var dansistova bygd á Keldu, og í 1972 varð ungmannafelagið Keldan stovnað. Felagið keypti gomlu dansistovuna, reiv hana niður og bygdi nýtt felagshús.
Reiðarin Eiler Jacobsen (1930-2010) var skálvíkingur. Eina tíð áðrenn hann andaðist, avgjørdi hann at lata byggja ein frítíðardepil í heimbygdini. Hann náddi ikki at síggja frítíðardepilin lidnan. Depilin í Skálavík, Skeiðs- og frítíðardepilin Immanuel, læt upp í mai 2011. Navnið Immanuel er uppkallað eftir skipinum, ið pápi Eiler gekk burtur við í 1932. Bygningurin liggur omanfyri bygdina og er bæði gistingarhús og matstova, umframt at har eru fleiri fundarhøli, spælirúm til børnini, heitan pott og annað. Tætt við depilin er ein minnisvarði reistur til minnis um Eiler Jacobsen. Á einari minnisplátu stendur navn hansara og føðingar og deyðsárið (1930 og 2010), og so stendur hesin teksturin: Tann, ið altíð hyggur eftir vindinum, kemur aldri at sáa, og tann, ið altíð hyggur eftir skýggjunum, kemur aldri at heysta.[2] Í 2012/13 vóru fleiri kømur bygt afturat. Ætlanin er eisini at gera kampingpláss og golfvøll.[3]
Ein tann kendasti rithøvundurin í Føroyum, Heðin Brú (1901-1987), er uppvaksin í Skálavík. Tá ein kemur til Skálavíkar, kan ein síggja, at har er reistur ein prúður minnisvarði um rithøvundan.
Innihaldsyvirlit
Áhugaverd støð[rætta | rætta wikitekst]
- Kirkjan, vígd í 1891.
- Træskurðir eftir Trónd í Trøð í kirkjuni.
- Orglið í kirkjuni, elsta orglið í brúki í Føroyum.
- Minnismerkið um Heðin Brú.
- Depilin í Skálavík og Minnisvarðin har.
Myndir[rætta | rætta wikitekst]
-
-
-
-
Depilin í Skálavík, gáva frá Eiler Jacobsen, sála, frítíðar- og skeiðsdepil
-
Sí eisini[rætta | rætta wikitekst]
Keldur[rætta | rætta wikitekst]
- ↑ Hagstova.fo
- ↑ Panoramio.com, Detail from the monument in Skálavík in memory of shipowner Eiler Jacobsen (1930-2010)
- ↑ Aktuelt.fo Nógv virksemi í deplinum í Skálavík


text:
Stórfingin gáva til Parkinson Felagið
13. Oktobur 2015 var eitt rimmar bingo í Hvalba til frama fyri Parkinson Felagið. Bingoið var væl eydnað og heilt fitt av peningi kom inn til felagið, og fríggjadagin tók Margeta Mortensen ímóti einum kekki á 19350,-
Stigtakarin til tiltakið var Rebekka Olsen Kærbech, ið ígjøgnum nakrar vikur ringdi og skrivaði til ymiskar fyritøkur fyri at vita, um nakar var áhugaður í at stuðla tiltakinum. Hetta er ikki fyrstu ferð, hon skipar fyri bingo til ávís endamál. Men tað er fyrstu ferð, hon skipar fyri tílíkum tiltaki av persónligum orsøkum.
" Parkinson sjúka var ikki nakað, sum hugsað varð um oftari enn, tá eg sá ein faldara um sjúkuna, ella tá man hoyrdi um onkran, ið var so óheldigur at verða raktur av henni. Heilt erligt, so kann eg siga, at eg, eins og flestu onnur, hugsaði, at hetta hendir ikki fyri meg og míni - hóast eg av øllum burdi vitað betur.
Og so er tað eisini tað, at hóast man fegin vil hjálpa, so kann tað tykjast vónleyst, tí hvat skal man gera? Og hvussu kann man hjálpa?
Parkinson Felagið hevur til endamáls at hjálpa og stuðla sjúklingum vid sjúkuni og teirra avvarðandi. Felagið roynir at veita upplýsing um sjúkuna, og tey veita stuðul til gransking av Parkinsonsjúku.
Hóast eg ikki fekk hjálpt beinleiðis, tá sjúkan rakti, fær felagið hjálpt sjúklingunum, so eg gjørdi av, at eg vildi hjálpa hesum felagi at hjálpa. Tí varð avgerð tikin um at veita stuðul til Parkinson Felagið.
Eg kann ikki halda uppá, at tað var neyðugt at leita leingi eftir stuðuli - feløgini, eg ringdi til, søgdu seg gleðiliga vilja hjálpa og stuðla. Og somuleiðis var við einstaklingum á oynni, id vórðu spurdir um lutir og lomb. Tað er heilt fantastiskt, sum fólk eru røsk at hjálpa - og tad er hjartanemandi og rørandi, at fólk og feløg stuðlað á slíkan hátt, sum tað varð til hetta tiltakið. Eg kann ikki gera annað enn at takka túsund ferðir fyri! Eisini teimum, ið hjálptu til - og sjalvandi teimum, id vóru á bingo í Hvalba hetta kvøldið. Tað var eitt sera gott bingo vid einum ótrúliga gódum úrsliti!
Eitt er at taka stig til tílikt, men hetta hevði ikki verið til nakað uttan ta góðu hjálp og tann stóra stuðulin, eg fekk.
Feløgini, id hava studlad eru:
Tangavirkid i Vági
Torgid i Vági
Toystovan i Vági
Heimavirkið i Vági
Salong Eybjørg
Alval á Tvøroyri
FK á Tvøroyri
Bóltfelagið Royn í Hvalba
Effo
Magn
Skemman
The Pier
Hon&Hann
Maria Poulsen búnýti
Rabarbuglas
Steinum
Insito
Adore
Hvonn


text:
Holocaust minningarløta í Løkshøll
27. januar 1945 var dagurin, tá ið teir sameindu komu fram at týningarleguna Auchwitz og settu seinastu fangarnar har í...
Veddingarpengar: Eingin garanti til føroyingar
Danska stjórnin vil ikki geva føroyingum vissu fyri, at ein nýggjur eigari av Danske Spil fer at víðariføra avtaluna um at...
Vika Sex 2018
Tá ung kenna síni rættindi, duga tey betur at seta egin mørk og at skapa felagsskapir, har persónlig mørk verða vird...
Politi: Alt var í lagi í náttarlívinum
Aftur í nátt var politiið og vitjaði ymisk skeinkistøð. Talan var ikki um nakað beinleiðis átak, sigur vakhavandi...


text:
Elena Ferrante er rithøvundurin handan populeru Napolirøðina. Tað eru fýra bøkur ið umfata "Min geniale veninde", "Historien om et nyt navn", "Dem der flygter og dem der bliver" og "Det forsvundne barn". Bøkurnar eru blivnar seldar í milliónatalið. Men ongin veit hvør persónurin handan skaldanavnið Elena Ferrante er.
Nú eru bøkurnar hjá umleið 40 italienskum rithøvundum blivnar fínkembdar, fyri at kanna eftir líkheitum til bøkurnar hjá Elenu Ferrante. Tað skrivar danska blaðið, Politiken.
Umleið 150 bøkur eru blivnar analyseraðar av granskarum, og meta granskararnir, at teir skjótt koma á mál. Har er ein rithøvundur ið stingur framúr, nevniliga Domenico Starnone.
Granskararnir eru ikki 100% vísir í hesum, men teir flestu tykjast vísir í at Starnone hevur havt onkran leiklut í útgávuni av bókunum eftir Elenu Ferrante. Analysur vísa, at har eru nógvar líkar orðingar og orðaval ímillum bøkurnar hjá Starnone og Ferrante.
Starnone sjálvur avnoktar at hava nakað við hetta at gera.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
28. Feb 2017
Um vikuskifti var 2. steypakapping í amboðsfimleiki í Fimi. Kappast var í bita og gólv á kvinnusíðuni og lop, beinsveiggj og ringum á mannfólkasíðuni.Ljósið hevði 38 íðkarar sum kappaðust, og fleiri teirra fingu heiðursmerkir. Ljósið fekk 8 gull, 6 silvur og 4 bronsu...
23. Feb 2017
Leygardagin 25. februar verður 2. steypakapping í amboðsfimleiki í Fimi. Ljósið hevur 38 íðkarar íalt, ið fara at kappast.Til hesa steypakappingina fara íðkarar á kvinnu/-gentusíðuni at kappast á gólv og bita, og íðkararnir á mannfólk-/dreingjasíðuni fara at kappast í lop, ringum og...
05. Feb 2017
Steypakapping fyri kvinnuunglingar, kvinnur, dreingir, mansunglingar og menn var í dag inni í Bylgjuni í Runavík. 5 kvinnuunglingar, 1 drong og 1 mansunglingur hjá Ljósinum kappaðust í dag. Ljósið fekk fýra heiðursmerkir í dag. Hjá...
04. Feb 2017
Steypakapping fyri pinkur, piltar, smágentur, smádreingir og gentur var í dag inni í Bylgjuni í Runavík. 15 pinkur, 2 piltar, 4 smágentur, 3 smádreingir og 2 gentur hjá Ljósinum kappaðust í dag. Sum heild kláraður íðkararnir seg væl, og...
31. Jan 2017
Leygardagin og sunnudagin 4. og 5. februar vera steypakappingar í amboðsfimleiki inni í Bylgjuni í Runavík. Ljósið hevur 36 íðkarar íalt, sum fara at kappast leygardagin og sunnudagin. Spennandi verður at síggja, hvussu íðkararnir fara at klára seg. ...
29. Jan 2017
Leygardagin 28. januar var 1. steypakapping í estetiskum fimleiki inni í Runavík. Kappingin var í tveimum umførum, har pinkur og smágentur kappaðust fyrst og síðan gentur, unglingar og kvinnur.Ljósið megnaði at fáa trý silvurheiðursmerkir, hjá pinkum, gentum og kvinnum. Tað var sera tætt...
22. Nov 2016
Til liðkappingina sunnudagin skuldu liðini hjá pinkum, piltum, smágentum og smádreingjum kappast um FM fyri lið. Tað eydnaðist tó ikki okkara liðum at standa á ovasta skammli, men vit eru sera væl nøgd við úrslitini, tí sum heild sæst, at íðkarir hava ment seg nógv,...
19. Nov 2016
5 lið hjá Ljósinum kappaðust í dag í liðkapping, kvinnuunglingar, gentur og pinkur B. Hjá kvinnuunglingum vóru tvey lið, ið kappaðust, har bæði vóru frá Ljósinum. Úrslitið bleiv, at Ljósið 1 vann og Ljósið 2 bleiv nr. 2. Hjá gentum bleiv Ljósið nr....


text:
2. deild kvinnur ósigraðar
2. deild kvinnur01-06-2013 - Helgi Nielsen
Tað gongur strúkandi hjá okkara kvinnum í næstbestu deildini. Við 6. sigrinum á rað í gjárkvøldið liggja tær á einum tryggum fyrstaplássi í 2. deild.
Okkara spældu dyst í góðveðrinum í Miðvági í gjárkvøldið móti MB. Tær lótu ongantíð nakran iva verða um úrslitið og vunnu dystin trygt 5-0. Málskjúttar vóru Elin Maria Isaksen við ikki minni enn 4 málum og Anitha Mortensen við 1 máli.
Støðan á stigatalvuni er tann, at okkara ligga fremst við fullum stigatali, 18 stig fyri 6 dystir. Málúrtøkan er eisini flott, 36 skoraði mál og 1 ímóti.
Tær sum spældu í gjárkvøldið vóru: Nina Davidsen, Rannvá Mortensen, Marjun undir Kletti, Bára Brekká, Bjørt Magnussen, Edith Samuelsen, Marita Johannesen, Elin Maria Isaksen, Anitha Mortensen, Esther Petersen og Kristina Jakobsen.


text:
Vit bjóða Barnauppsparing við lønandi rentu frá fyrstu krónu. Foreldur, ommur, abbar og onnur kunnu seta pening inn á kontuna. Tá kontan verður stovnað, fær barnið eina Vitus sparibússu.
Tá tit koyra eitt oyra í sparibússuna, gera tit eina íløgu í framtíðina hjá barninum. Ein munandi samansparing er ein gáva fyri framtíðina og kann t.d. brúkast til útbúgving, fyrsta bústaðin ella okkurt heilt annað.
Bundin samansparing
Barnauppsparingin er ein bundin samansparing. Kontan er í minsta lagi bundin, inntil barnið verður 15 ár og kann ikki sigast upp. Tá ið kontan verður stovnað, kunnu foreldur eisini velja at hava kontuna bundna uppaftur longri, t.d. inntil barnið verður 18 ár ella heilt til tað verður 21 ár. Við Barnauppsparing er sostatt vissa fyri, at innistandandi peningurin veruliga er tøkur, tá foreldrini ynskja, at peningurin kann takast út.
Barnið kann velja at taka upphæddina út í upp til ein mánað eftir, at bundna tíðarskeiðið er av uttan at siga kontuna upp ella rinda avgjald. Eftir at hesin mánaður er liðin, verður Barnauppsparingin sjálvvirkandi broytt til eina vanliga kontu við 3 mð. uppsagnartíð.
Fastar flytingar ella vanlig inngjøld
Einki hámark er fyri inngjaldi á Barnauppsparingina, og setast kann inn á kontuna eftir ynski. Til ber at stovna fastar flytingar inn á kontuna, og eisini ber til at gera vanlig inngjøld.
Einfaldar reglur
Tá ið Barnauppsparingin verður stovnað, skalt tú minnast til at:
- Kontan verður stovnað í barnsins navni
- Sáttmáli verður undirskrivaður
- Kontan hevur skiftandi rentu
Børn við innliti í samansparing hava góðar fortreytir fyri at fáa skynsamar peningavanar seinni í lívinum.


text:
EB/Streymur hevur í dag gjørt nýggjan sáttmála við nýklakta pápan Leif Niclasen.
Leif hevur frá barnsbeini spælt við EB/Streymi, og hevur verið týðandi partur av okkara besta liði seinastu nógvu árini. Leif er tann leikarin ið hevur leikt trið flestar dystir fyri EB/Streym í søgu felagsins, heili 349 dystir er tað blivi til og hann hevur skotið 105 mál fyri okkum. Í ár bleiv tað til 6 mál í 27 dystum.
Vit ynskja Leif allar bestu eydnu tey komandi tvey árini og hjartaliga til lukku við soninum, ið var føddur týsdagin.


text:
Setti meg við áhuga at hyggja at FM svimjing í beinleiðis sjónvarpi í dag. Spennandi er at
síggja raskar svimjarar geva alt teir eiga og sjónliga vísa gleði sína yvir flott úrslit og góðar
tíðir.
Tað var landsstýriskvinnan í mentamálum, sum fekk heiðurin at seta FM 2016 á stuttgeil, og
var hetta ein góð løta. Sum hon sjálv lýsti týdningin av svimjing, so vísti hon á, at svimjing
fevnir um alt, líka frá morgunfrúum til pinkubarnasvimjing, havsvimjing, parasvimjing,
skúlasvimjing til meistarasvimjing.
Ja, soleiðis verður parasvimjing av landsstýriskvinnuni heilt einfalt ikki bólkað í
meistarasvimjing, og landsstýriskvinnan gloymir kanska júst av somu orsøk at nevna, at
Krista Mørkøre, sum annars hevði verið við til FM kappingina hetta vikuskifti, í hesum
døgum er í Funchal til evropeiska meistaraskapið. Gott í landsstýriskvinnuna, at hon hon ikki
gloymir Pál Joensen, sum skal kappast í Rio í heyst. Undrist tó á, at hon ikki nevnir
paralympiska svimjaran, sum eisini í heyst fer at kappast í Rio og tá undir Merkinum.
Munur verður gjørdur á – neyvan við vilja – men lat okkum vera fevnandi og heldur gloyma
at gera mun á, enn at gloyma tað, sum vit sum tjóð eiga at síggja stórt í.
Við hesum verður ynskt føroysku svimjarum okkara í olympisku og paralympisku leikunum
bestu eydnu í Rio.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Tað vóru skipini í tí bólki, sum verður róptur "nótaskip", sum saman við einum skipi í bólkinum "Ídnaðarskip", ið høvdu størstu manningarpartar í fjør. Fýra skip høvdu omanfyri tvær milliónir krónur í manningarparti. Ein flakatrolari hevði ein manningarpart, sum var omanfyri eina millión krónur.
Og tá tú fyrst hevur fingið ein góðan kjans, so er at halda fast um hann. Útskiftingin umborð á teimum skipum, sum fiska væl, er tískil ikki stór. Til dømis kann nevnast, at síðani Framherji keypti táverandi Krúnborg, sum fekk navnið Fagraberg, fyri knøppum 11 árum síðani, er ein maður skiftur út.
Manningarpartar uttan frítíðarløn og minstuløn hjá Nótaskipunum í fjør:
Top 7
- Fagraberg 2.334.000 kr
- Finnur Fríði 2.174.000 kr
- Jupiter 2.122.000 kr
- Tróndur í Gøtu 2.105.000 kr
- Norðborg 1.864.000 kr
- Christian í Grótinum 1.761.000 kr
- Tummas T 1.191.000 kr
Í Dimmalætting, sum kom í handlarnar farna fríggjadag, eru yvirlit yvir bestu manningarpartarnar í øllum skipabólkum í føroyska fiskiflotanum.


text:
- Tíðindi, mentan og ítróttur
Funnu heldur ikki Mars í gjár
Leitingin eftir glastrevjabátinum Mars, sum sakk eftir samanstoyt við farmaskipið Mykines í Skopunarfirði hósnáttina 31.august, gav heldur einki úrslit í gjár.
Landsverk, sum hevur ein bát, leitaði við skannara víða um í Skopunarfirði, men fann ikki bátin.
Streymurin var langt niðri í gjár, og veðrið at leita var gott.
Tveir menn vóru við Mars.
Teir vóru báðir í stýrihúsinum, tá samanstoyturin varð.
Annar slapp út, men hin er ikki komin afturíaftur.
Streymloysi um tvær vikur
Streymloysi verður í Skopunarfirði 28.september. Møguliga verður leitað tá, tað veldst millum annað um veðrið, sigur Sjóbjargingarstøðin.
1.september samtrolaðu Stelkur og Vesturtúgvan eftir Mars. Teir høvdu fatur í bátinum, tí olja kom upp, men teir fingu ikki bátin í trolið.
Brimil leitaði eisini við myndatóli fyrstu dagarnar eftir vanlukkuna.
Okkurt var at síggja, sum líktist einum báti, men tað hevur helst verið grót.
Mars var frambygdur glastrevjabátur, 27 føtur langur.
70 til 80 metra dýpi er, har sum báturin sakk.
Sí eisini


text:
Drekin í míni garasju
eftir Carl Sagan
Carl Edward Sagan (09/11/1934 – 20/12/1996) var amerikanskur stjørnufrøðingur. Umframt fyri avrik hansara innan vísindi, er hann heimskendur fyri at almannagera vísindi í millum øðrum bókum um evnið til vanlig fólk og í sjónvarpsrøðini “Cosmos: A Personal Voyage,” sum hann var vertur í og hjáhøvundur til (sendingarnar vórðu gjørdar til Public Broadcasting Service í USA).
Í síni livitíð gav hann út yvir 600 greinar, bæði í vísindaligum tíðarritum og til almenningin, og hann skrivaði, ritstjórnaði ella var hjáhøvundur til meira enn 20 bøkur. Í arbeiði sínum vísti hann ofta á fyrimunirnar við humanismu, vísindaligari mannagongd og kritiskari rannsókn.
“Drekin í míni garasju” var av uppruna eitt brot úr kapittul 10 í bókini “The Demon-Haunted World: Science as a Candle in the Dark” eftir Carl Sagan, men er síðani vorðið eitt heimskent brot til at lýsa ateismu.
Upprunaliga brotið kann millum annað finnast her.
Ása Johannesen týddi til føroyskt.
___________________________________________
“Ein eldblásandi dreki býr í míni garasju.”
Hugsa tær, (eg fylgi eini mannagongd til bólkaterapi hjá sálarfrøðinginum Richard Franklin) at eg í rámasta álvara segði hesi orð við teg. Tú hevði ivaleyst viljað kannað málið og sæð drekan við egnum eygum. Óteljandi søgur um drekar hava verið gjøgnum øldir, men onki veruligt prógv. Ordans kjansur!
”Vís mær,” sigur tú. Eg vísi tær garasjuna hjá mær. Tú hyggur inn og sær ein stiga, tóm málingablikk, eina gamla trýhjólaða súkklu – men ongan dreka.
”Hvar er drekin?” spyrt tú.
”Áh, hann er beint her,” svari eg og slái dovisliga út við hondina. ”Eg gloymdi at siga, at hesin drekin er ósjónligur.”
Tú skýtur upp at spjaða mjøl á gólvið í garasjuni fyri at síggja slóðina eftir drekan. ”Gott hugskot,” sigi eg, ”men hesin drekin sveimar í luftini.”
So kanst tú brúka ein infrareyðan avhyljara til at síggja tann ósjónliga eldin.
”Gott hugskot, men tann ósjónligi eldurin er eisini hitaleysur.”
Tú kanst sproytimála drekan fyri at gera hann sjónligan.
”Gott hugskot, men drekin er ólikamligur, so onki er, sum málingin kann festa seg á.” Og soleiðis kunnu vit halda áfram. Eg svari øllum hugskotunum hjá tær um at avdúka fyrbrigdið við einari serligari frágreiðing um, hví tað ikki fer at rigga.
Íðan, hvat er so munurin millum ein ósjónligan, ólikamligan, sveimandi dreka, sum blæsir eld uttan hita og als ongum dreka? Um tað ikki ber til at mótprógva mín pástand, um ongin hugsandi roynd kann mótsiga honum, hvat merkir tað so at siga, at mín dreki er til? Tað, at tú ikki fært ógyldað mína hypotesu, er als ikki tað sama sum at hava prógvað hana sanna. Pástandir, sum ikki kunnu kannast, uppáhald, har mótprógv ikki rína við, eru virðisleys, óansæð hvussu tey annars ávirka okkum, og hvussu hugkveikjandi tey eru. Tað eg biði teg um, kann kókast niður til at trúgva uttan prógv, at trúgva bert tí eg sigi, at so er. Tað einasta, tú í roynd og veru hevur lært av, at eg tvíhaldi um, at drekin veruliga er til staðar í míni garasju, er, at eitthvørt illgrunasamt fer fram í mínum høvdi. Tú hevði undrast á, hvat man hava sannført meg, um onki ítøkiligt kann gerast fyri at staðfesta orsøkina til mína sannføring. Tú hevði uttan iva hugsað, at eg kanska hevði droymt ella sæð yvir meg. Men hvussu kann eg tá vera so avgjørt sannførdur? Kanska tørvar mær hjálp. Í minsta lagi kann tað vera, at eg í stórum havi undirmett, hvussu lætt menniskjan kann mistaka seg. Hugsa tær, at tú ynskti at vera púrasta saklig og opin, hóast eingin nýtilig kanning fanst. Tú avvísir tí ikki blankt tankan um, at ein eldblásandi dreki er í míni garasju. Tú skúgvar bert tankan til viks fyribils. Sterk ábending er um, at ongin dreki er, men um nú onkur onnur kanning kann vísa á, at hann kortini er til, so vilt tú fegin síggja, tá ið kanningin verður útførd og vita, um hon sannførir teg. Tað hevði verið órættvíst av mær at gerast firtin ella at siga, at tú ert ring at fáast við og hevur lítið hugflog bara tí, tú ikki trýrt mær og kemur fram til skotsku niðurstøðuna ”ikki prógvað.”1
Hugsa tær til, hvussu tað hevði verið, um støðan var øðrvísi. Drekin er ósjónligur, men hann slóðar í mjølinum, meðan tú hyggur. Infrareyði avhyljarin fer heilt upp í loft. Málingin avdúkar eina knortluta bringu, sum flytir seg í luftini framman fyri tær. Óansæð hvussu tortrúgvin, tú møguliga vart, viðvíkjandi drekum – fyri ikki at tala um ósjónligum drekum – mást tú ásanna, at okkurt er har, og at tað sær út til at vera ein ósjónligur, eldblásandi dreki.
Nú ein onnur støða: Hugsa tær, at tað ikki bara eri eg. Hugsa tær, at nógv fólk, sum tú kennir, eisini fólk, tú ikki heldur kenna hvørt annað, øll siga, at tey hava drekar í sínum garasjum – tó finst í ongum føri nakað prógv. Vit viðganga øll, at vit eru fjáltrað av løgnu sannføring okkara, sum er so torfør at prógva. Ongin okkara er svakur. Vit hugsa, hvat tað kann føra við sær, um ósjónligir drekar veruliga krógva seg í okkara garasjum um allan heim, og at vit nústani eru farin at leggja tað til merkis. Eg vil helst, at tað ikki passar, sigi eg tær. Men kanska eru allar hasar elligomlu Evropeisku og Kinversku sagnirnar um drekar slett ikki sagnir hóast alt.
Tíbetur hoyrast nú tey tíðindi, at onkur hevur sæð slóðir í mjøli. Men hetta hendir ongantíð, meðan ein tortrúgvin sær. Ein onnur frágreiðing kemur fram: tá kannað verður eftir, kann hugsast, at onkur hevði kunnað falsað slóðina. Eitt annað fólk við stórum áhuga fyri drekum stígur fram við einum brendum fingri, og sigur, at brunasárið er ein sjáldsom opinbering av eld-andanum hjá drekanum. Men enn einaferð eru aðrir møguleikar. Vit vita, at tú kanst brenna teg av øðrum enn av logandi andanum hjá ósjónligum drekum. Tílíkt ”prógv” – uttan mun til, hvussu týdningarmikið tey drekasinnaðu meta tað – er als ikki sannførandi. Tað er enn einaferð skilabest við fyrivarni at vísa drekahypotesuni aftur, vera opin fyri nýggjum upplýsingum, og undrast á, hvat man vera orsøkin til, at so nógv annars skilagóð fólk kunnu hava ein so løgnan heilaspuna í felag.
_____________________________________________________
1 Í skotskum rættarmálum eru tríggjar møguligar niðurstøður: sekur, ósekur og ikki prógvað. Triðja niðurstøðan er grundað á vantandi prógv, so tann ákærdi hvørki kann dømast sekur ella ósekur. Tað vil siga, at triðja niðurstøðan verður nýtt, tá nevningarnir ikki hava sæð nóg halbart prógv fyri, at tann ákærdi er sekur, men heldur ikki halda seg kunna siga, at viðkomandi er ósekur. Eftir niðurstøðuni “ikki prógvað” verður hin ákærdi tó vanliga roknaður sum ósekur av tí, at vantandi prógv í øðrum londum føra til frídøming.
Merki: Ása Johannesen, Carl Sagan, garasjudreki


text:
Fólkatingslimurin Magni Arge, sum hevur sitið á danatingi sum varamaður fyri Høgna Hoydal, boðar í dag frá, at hann í heyst letur fólkatingssessin frá sær og tekur sæti í løgtinginum.
Magni Arge orðar avgerð sína soleiðis:
”Havi nú røkt fólkatingssessin sum varamaður hjá Høgna Hoydal í eitt ár. Tað er ein spennandi uppgáva og eitt gott arbeiðspláss, sum mær dámar væl. Men eg var eisini valdur á løgting í september, og nú ætli mær at taka eitt tørn fyri flokkin á løgtingi í heyst. Enn eru ikki allir lutir í samskipanini komnir upp á pláss, so eg fái ikki sagt við vissu, nær eg fari úr fólkatinginum og taki sæti á løgtingi, men vænti, tað verður í oktober og nakrar vikur fram.
Mær tykir tað umráðandi, at føroysku umboðini í fólkatinginum eru væl tengd at politisku skipanini í Føroyum, tí tað er føroyskan politikk, vit skulu bera fram og fremja í fólkatinginum. Men við tíðini gerst fjarstøðan størri og størri millum fólkatingsumboðanina og eitt nú løgting og landsstýri, tá onki formligt samband er millum skipaninar. Ta fjarstøðuna kann eg minka um, tá eg taki eitt tørn í løgtinginum í heyst.”


text:
4. PARTUR
Hvussu tit kunnu halda skil á pengum
„Ætlanir fáa framgongd við ráðlegging.“ — Orðtøkini 20:18
Vit hava øll tørv á pengum fyri at uppihalda okkara familju. (Orðtøkini 30:8) Bíblian sigur, at ’pengar geva lívd’. (Prædikarin 7:12, Løggilda føroyska umsetingin) Kanska er tað ikki so lætt hjá tykkum at tosa um pengar, men latið ikki pengar elva til trupulleikar í tykkara hjúnalagi. (Efesusbrævið 4:32) Tit mugu líta á hvør annan og saman taka støðu til, hvussu pengarnir skulu brúkast.
1 HUGSIÐ TYKKUM VÆL UM
BÍBLIAN SIGUR: „Hvør tykkara, sum ætlar at byggja torn, setur seg ikki fyrst niður og roknar út, hvussu mikið tað fer at kosta, um hann hevur nóg mikið at fullføra tað fyri!“ (Lukas 14:28) Tað er umráðandi, at tit tosa um, hvussu tit skulu brúka tykkara pengar. (Amos 3:3) Gerið av, hvørjum tit hava tørv á, og hvussu nógv tit hava ráð at brúka. (Orðtøkini 31:16) Fyri tað um tit hava pengarnar til at keypa okkurt, merkir tað ikki endiliga, at tit skulu gera tað. Roynið ikki at seta tykkum í skuld. Brúkið bert teir pengarnar, tit hava. — Orðtøkini 21:5; 22:7.
ROYNIÐ HETTA:
Eru pengar eftir, tá ið mánaðurin er av, tosið so um, hvat tit skulu gera við teir
Hava tit undirskot, gerið so okkurt ítøkiligt fyri at minka um útreiðslurnar. Tit kunnu til dømis sjálv gera mat heldur enn at eta úti
2 VERIÐ ÆRLIG OG REALISTISK
BÍBLIAN SIGUR: „Talið sannleika, hvør við næsta sín.“ (Efesusbrævið 4:25) Verið ærlig um, hvussu nógv tit forvinna og brúka.
Tosa altíð við hjúnafelagan, tá ið stórar avgerðir skulu takast í pengamálum. (Orðtøkini 13:10) Tosa tit um tykkara fíggjarstøðu, hjálpir tað tykkum at varðveita friðin í hjúnabandinum. Met ikki tína inntøku sum tínar pengar, men sum tykkara pengar. — 1 Timoteus 5:8.
ROYNIÐ HETTA:
Komið ásamt um eina upphædd, sum tit hvør sær kunnu brúka uttan at spyrja hin
Bíðið ikki við at tosa um pengar, til ein trupulleiki stingur seg upp


text:
Semja millum Føroya Lærarafelag og Fíggjarmálaráðið
1. Sáttmálalaskeið og lønarhækkingar
Verandi sáttmáli verður endurnýggjaður frá 1. oktober í 2015 til tann 1. oktober í 2017.
· Tann 1. oktober í 2015 hækka mánaðarlønirnar 2,25%
· Tann 1. oktober í 2016 hækka mánaðarlønirnar 1,9%
2. Arbeiðstíðaravtalan
Avtalan er dagførd, og einstakar broytingar eru gjørdar galdandi frá 1. august í 2016:
· Ásetingarnar um rættiniðurskurð í § 9 eru umskipaðar. Frá at hava fingið ávísa tíð pr. næming er tað nú ásett, hvussu nógva tíð lærari fær til at rætta hvørja uppgávu.
Samstundis fer “Semja millum Mentamálaráðið og Føroya Lærarafelag um uppgávurætting” frá Summarmála í 2004 úr gildi
· Fyri at stuðla og vegleiða nýútbúnum lærarum er avtala um skipan við akkerslærara gjørd – grein 10.
· Skúlaleiðarar fáa samsýning eftir almennum reglum fyri skúlastýrisfundir.
3. Sáttmálin og lønartalvunar eru dagførd í mun til hesa semjuna. Eisini er flokkingaravtalan dagførd við teimum flokkingum gjørdar í sáttmálaskeiðinum (leiðslurnar í teimum stóru samanløgdu skúlunum í Tórshavn og Klaksvík).
Á Argjum tann 4. mars í 2016
Føroya Lærarafelag Fíggjarmálaráðið


text:
Eg kenni tað sum mína skyldu at skriva eitt stutt bræv, ikki fyri at gera fortreð, ella vilja seta nakran uppá pláss, men fyri at vísa á onkur ting. Av heilum hjarta ynski eg bara at æra Guðs orð og at vísa á tær rætningslinjur, sum Guð hevur sett fyri familjuna.
Brøv Paulusar, apostuls várs Harra og Frelsara Jesu Christs, verða mangan og av mongum als ikki tikin í álvara. Hetta hóast hann sigur, at hann fekk evangeliið við opinbering, og at Jesus talar í honum. Paulus skrivar til nógvar meinigheitir, og Pætur skrivar tað sama, at maðurin er høvur konunnar og at konan skal vera manninum undirgivin. Hetta var ikki ein fremmandur tanki fyri teimum, sum kendu skriftina tá, tí hetta var tann dómur, Guð sjálvur talaði yvir kvinnuna í Edens urtagarði, beint áðrenn tey vórðu koyrd út; við konuna segði hann: Við miklum treytum skalt tú ganga við barni; og við pínu skalt tú føða; men tó skal tráan tín vera eftir manni tínum; og hann skal valda tær. Men við mannin segði Guð: Av tí at tú lýddi konu tíni og átst av tí træi, sum eg hevði sagt, at tú skuldi ikki eta av, tí skal jørðin verða bannað tín vegna, við strevi skalt tú vinna tær føðslu av henni allar ævidagar tínar. Legg til merkis, at Guð talar við konuna um barnaføðing og at maðurin skal hava vald á henni, og við mannin sigur hann, at hann skal hava nógv stríð við at arbeiða fyri lívsins uppihald. Og soleiðis er tað, og soleiðis hevur tað verið frá skapanar morgni, at ein góð kona føðir og passar børnini, røkir heimið, og aktar høvd sítt, sín mann. Maðurin skal sum ein góður maður arbeiða fyri hús og føðslu, elska konu sína, ofra seg fyri hana o.s.v., men tað merkir ikki, at maðurin skal vera konuni sum ein onnur kona, meðan konan er manninum sum ein annar maður. Nei, konan skal vera manni sínum røtt kona, og maðurin skal vera konu síni rættur maður, á allan hátt. Hetta er rætt, av Guði skapað soleiðis at vera, og hetta broyta vit ikki, uttan at tað fær fylgjur.
Í dag, í síðstu tíð, tolir man ikki hina heilnæmu læruna, men tekur sær lærarar í hópatali, soleiðis sum tað kitlar ein í oyruni (smb 2. Tim. 4,3). Paulus skrivar í brævi sínum til Titusar: at gamlar konur somuleiðis skulu skikka sær, sum tað sømir heilagum, ikki baktala, ikki vera falnar til drykk, men vera lærarar í tí, sum gott er, fyri at tær mega upplæra hinar ungu konurnar til at elska menn sínar og at elska børn síni, at vera hóvsamar, siðiligar, húsligar (King James sigur: keepers at home, t.e. røkjarar heima við hús), góðar, sínum egnu monnum undirgivnar, fyri at Guðs orð ikki skal verða spottað. Tá ið tú lesur gamla testamenti, sært tú mangastaðni, at maðurin er úti og røkir síni størv, meðan konan passar heimið, børnini, og ger mat (t.d. Orðt. Kap. 31). Hetta er rætt í Guðs eygum. Hetta gjørdi Sára, tá ið Harrin kom at vitja í Mamrelund, meðan Ábraham sat uttanfyri og tosaði við hann. Ábraham bað konu sína gera teimum mat. Bíblian kallar Sáru eina heilaga kvinnu, og sigur um hana, at hon var prýdd við spakførum og stillum anda, setti vón sína til Guðs og var sínum egna manni undirgivin, og sigur framvegis: líkasum Sára var Ábrahami lýðin og kallaði hann harra; og børn hennara eru tit vorðnar, um tit gera tað, ið gott er, og óttast onga ræðslu (les I. Pæt. 1:3-7). Er hetta tað, man ynskir at savna tær ungu konurnar til ráðstevnur at læra í dag?
Heilt frá skapanar morgni og til, skulu vita siga 1960-65, vóru konurnar heima, gjørdu mat, ruddaðu, vaskaðu, løgdu klæðir saman og passaðu síni børn. Tá ið børnini komu heim, var tað fyrsta orðið tey søgdu: Mamma. Og mamman var har. Dóttir konu mína gongur í fyrsta flokki, og í lesibókini hjá henni, er tað pápin, sum hevur børnini í bað, gevur teimum, koyrir tey í skúla o.s.v., mamman sæst ongastaðni. Okkurt er koppað á høvdið, kæru vinir, og henda ávirkan er ikki komin omanífrá, men so beint úr neðra, tað vil eg vissa lesaran um, tí um tað eri eg fullvísur.
Hjá Guði er familjan ógvuliga, ógvuliga ovarliga í rang; tí hevur hann givið okkum long avsnitt í orði sínum, sum siga okkum, hvussu hon rætt hongur saman. Hon er grundarsteinurin í samfelagnum, siga vit mangan, og tað er rætt. Djevulin vil gjarna, at konurnar skulu verða so upptiknar av sær sjálvum, at tær ikki hava tíð til at elska síni egnu børn og mann, so sum tær eiga. Hann ynskir at oyðileggja familjuna, trúgvið mær, og í dag er hann úti eftir kristnu familjuni, tí hini hevur hann longu oytt. Tað er djevulin, sum vil hava okkum at renna og terska fyri at realisera okkara egnu dreymar, søkja karieru fyri okkara egna stoltleika skyld, og halda okkum vera super-menn og super-kvinnur, men tað eru vit ikki í Guðs eygum, um familjan má bløða fyri tað. Her má fokus vera rætt, kæru vinir. Ja, tú finnur onkrar megnar kvinnur í Guðs orði, sum Guð brúkti til mektigar lutir, men eg eri vísur í, at um tær vóru giftar, so vóru tær sínum egnu monnum undirgivnar, hildu hús, elskaðu síni børn, elskaðu sín mann, og … stóðu við grýturnar hvønn dag og tilreiddu dagsins føði til síni elskaðu børn og mann. Eg eri bangin fyri, at vit kristnu surfa á eini aldu, sum Sátans humanisma hevur sett í gongd, tá ið vit vilja skipa fyri kvinnuráðstevnum fyri at hjálpa kvinnunum at leysríva seg frá sínum hægstu Guð-givnu skyldum fyri at stremba eftir at vera okkurt super-menniskja, sum Guð ikki biður um í sínum orði. Super-kvinnan í Guðs orði er tann, sum tænir sínum manni og børnum; hitt kann koma út um tað. Í Guði er hvíld og harmoniur, har er náði og friður. Har nýtist ongum at streva, tí stríðið er strítt, sigurin er vunnin.
Hevði ápostulin Paulus skipað fyri eini ráðstevnu, so hevði familjan verið í fokus. Og hvat hevði hann talað? Dagsins popp boðskap? Nei! Hann hevði hildið seg til Guðs æviga og reina orð, sum gongur í beina linju frá fyrstu síðum í Bíbilbók okkara og gjøgnum øll brøvini, hvussu familjan av Guði er sett saman. Hjá konuni at vera sínum egna manni undirgivin er nemmiliga als ikki so ræðuligt sum heimurin heldur tað vera, tí um maðurin er gudsóttandi og rættiligur, so vil hann gera so sum Harrin gjøgnum apostulin sigur honum, nevniliga at elska konu sína sum sítt egna likam, føða og klæða hana, og ofra seg fyri hana (smb. Efes. 5,22-33). Ein kona, sum hevur ein gudligan mann, hevur tað gott: mikið betri enn tann leysrivna, sum ikki støðast heima.
Bíblian er øll Guðs orð. Vit kunnu ikki siga, at soleiðis hugsaði man tá og tíðirnar eru broyttar, tí Paulus skrivaði til meinigheitirnar hvussu tingini áttu at vera, ikki hvussu tey longu vóru. Tey høvdu nevniliga somu trupulleikar, sum dagsins fráfall frá sannari kristnari siðalæru hevur ført við sær, har fólk elska pening og æru meir enn rættvísi og meir enn sína familju. Tit skulu trúgva mær, at tá ið fólk eru farin at elska sínar egnu lystir og dreymar meir enn Guð og síni egnu, tá er fráfallið komið langt, og ein umvending stórliga fyri neyðini, hvørki meir ella minni. Hvat er tað fyri nakað sum verður gjørt, at lokka heimin í Guðs hús við skitnum agni? Nei, eg sigi sum er, at gyklarar, klovnar, verðslig dansiband og vælkomstdrykkir, tað er so beint úr helviti komið og eigur og má rekast niður har tað hoyrir heima og ongantíð ov skjótt. For Guðs sakir vaknið, mínir brøður og systrar, tit hava longu koyrt útav, eftir mínum erliga tykki. Eg líti ikki mína sál upp í tykkara varðveitslu og hevði ikki biðið ein, sum eg vitnaði fyri á gøtuni farið til tykkara fyri heilnæma undirvísing. Tað sanna og reina evangeliið hoyrist ikki, ikki eingang á eini páskastevnu, og tað er altso langt úti, eg verði altso noyddur at siga tað.
Góðu tit, fyllið tykkum við Guðs orði, øllum orðinum, ikki bara bommunum og tí sum passar til at brúka inn í tað sum man sjálvur ynskir, ella tað sum fólkið gjarna vildi hoyrt, ella tað sum er uppi í tíðini. Boðið alt Guðs orð, og SERLIGA EVANGELIIÐ SJÁLVT, OG HVAT ER TAÐ? JÚ TAÐ ER JESU KRISTI DEYÐI OG UPPREISN Í SÍNI FULLU FYLLU (smb. 1. Kor. 15, 1-4.) Evangeliið er Guðs kraft til frelsu fyri hvønn tann, sum trýr. Evangeliið er nevniliga ikki ein og hvør tala um Jesus, men tað er ein heilt ávísur boðskapur sum er grundiga sentreraður um krossin. Lærið tað sum Paulus av Guðs náði lærdi, soleiðis sum hann lærir tað, hvørki meir ella minni. Farið ikki og rívið ting úr samanhangi, brúka onkrar kvinnur í gamla testamenti til tað, sum man hugsar í dag, tí tað er tað sum verður gjørt, og tað luktar ikki av Guðs Anda, men av djevlinum. Vendið um, vendið um, vendið um. Tí Guðs orð kemur at døma tykkum, um tit ikki læra tykkum at taka tingini í álvara. Hava tit gloymt, at Guð okkara er oyðandi eldur?
Alt er ein endaleysur “feel good” karosellu túrur. Man tosar um gleði, men vil ikki hoyra um rættvísi. Sonn Christi gleði er ikki til uttan rættvísi (1), sum førir til frið (2), sum førir til gleði (3), (sí Rom. 14:17). Her hava tit altso ein sjáldsaman, sum bara vil hava sannleikan. Kann tað hugsast, at tit spotta Guð við øllum tykkara svansi, og standa so við upprættum hondum og sigast elska hann so heitt? Og tað er yvirhøvur ikki kærleiki bara at tiga tingini burtur, nei, høvdu teir elstu verið uppgávuna vaksnir, so høvdu teir langt síðani talað at so um munaði, men hví gera teir ikki tað? Ja, munnu teir ikki vera fullir av humanismunnar anda eins og dagsins humanist-socialistisku Føroyar? Okkara gomlu sann-kristnu forfedrar høvdu øtast um sirkus tilstandin í meinigheitini í dag, teir sum lógu á knæ í missiónshúskjallarum og bønaðu við tárum um tykkara umvending. Vendið um frá hesum gerningum tykkara og gerið hinar fyrru gerningarnar, segði Jesus. Um vit ikki taka ávaringar í álvara, um tær koma frá honum (Jesusi), so trúgvi eg, at hann vil flyta ljósastakan, og tá er lítið eftir.
Kanska nakað djarvliga, men drivin av Kristi kærleika og Anda ótta Harrans, sum hann ruddaði templið við,
Sjúrður Højgaard.
Tí at Harrin agar tann, sum hann elskar, og hann slær harðliga hvønn tann son, sum hann tekur at sær. (Heb. 12,6)
(Hetta varð skrivað einaferð umleið 2007; og sent Kelduni, sum hartan fyri, at teir høvdu eina heila opnu í Dimmalætting, lokkandi okkara konur burtur frá kalli sínum, við eini yvirskrift, ljóðandi nakað sum: “Konur í Bíbliuni vóru ikki nakrar kúgaðar konur, sum bara stóðu við grýturnar”. Tað er aldeilis rangt, tí at standa við grýturnar er fyrsta uppgáva hjá eini og hvørjari giftari ektakonu; men tað vil fólk ikki longur hoyra taling um, tí geva tey teimum tað tey vilja hava. Svikaprophetapakk!.)


text:
Heri Simonsen 18.06.2017 (20:05)
Ein hásur men fegin B36-hjálparvenjari
TRÝST á PÍLIN undir MYNDINI, og hoyr samrøðuna Tróndur Arge gjørdi við hjálparvenjaran, og í dag virkandi venjaran hjá B36, Fróða Clementsen, og við Jákup á Borg, høvuðsvenjara, sum hevði karantenu til dystin í dag, tá B36 vann 5-1 á KÍ norðuri í Klaksvík.
Fróði Clementsen heldur, at tað eru ótrúliga gott av hansara monnum at megna at vinna 5-1 á einum vanliga torførum útivølli.
Jákup á Borg fegnast um, at hansara menn eisini stóðu væl í verjuni í dag. Tað hevur gingist væl at skjóta mál hjá B36, men tað hevur haltað við verjupartinum, men tann parturin riggaði í dag. Jákup á Borg heldur, at B36 verða øðiligir, tá bæði verja og álop fara at rigga til fulnar.
Fróði Clementsen var ein hásur maður aftaná 5-1 sigurin í Klaksvík í dag, men hann greiðir frá, at tað var tí hann skuldi rópa so nógv boð fyri Jákup á Borg út á vøllin. Jákup á Borg í sínum lagi gleðir seg til at standa við síðulinjuna aftur í komandi umfari.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ein uppgerð hjá Hagstovu Føroya vísir, at tað frá januar til oktober í ár fóru 395 tons minni um avreiðingarskipanina enn sama tíðarskeið í fjør. Í virði er talan um eina afturgongd upp á 35,7 milliónir krónur. Størsta minkingin í nøgd var toskur, sum minkaði heili 1000 tons ella góð níggju prosent. Harafturímóti fóru 22.880 tons av upsa um avreiðingarskipanina. Tað svarar til eina øking upp á 13 prosent, sammett við tíðarskeiðið í fjør.
Samlaða yvirlitið sæst niðanfyri.
Hagstovan sigur, at havast skal í huga, at avreiðingar av feskfiski eru uppgjørdar í landaðari vekt, tvs. tað verður ikki lagt upp fyri, at nakað verður avhøvdað, annað kruvt og uppaftur annað bara ísað runt/óviðgjørt. Tað mesta er ísaður fiskur, tó eru tað nøkur skip, sum frysta umborð. Havast skal í huga, at avreiðingarnar siga einki um, hvussu stór royndin hevur verið.


text:
- Sex uttan samtykki er brot á kropsliga sjálvræði hjá tí einstaka.
Tað er boðskapurin í einari lýsingaherferð, sum Amnesty International, Føroya Politi, Fólkaheilsuráðið og Sig frá undir Almannamálaráðnum hesa vikuna.
- Týdningarmikið er at fáa ung at vera tilvitað um at seta egin mørk og at virða mørkini hjá øðrum. Samstundis mugu foreldur og vaksin tora at taka hetta prátið við tey ungu, soleiðis at vit øll tora at tosa um sex og samtykki, siga fyrireikararnir í tíðindaskrivi.
Upplysingarátakið hevur heitið “Sex krevur samtykki”, og átakið er skipað soleiðis, at stórar plakatir vera hongdar upp um landið. Tær verða at síggja við ítróttarøki, busssteðgistøð og onnur støð, har nógv fólk koma.
Á facebook-síðuni Samtykki og á øðrum talgildum miðlum verða stuttir filmar at síggjar, har ungfólk siga frá. Samstundis verður heitt á fólk um at nýta hashtag #samtykki.


text:
Hell's Rebels
Barzillai Thrune
High inquisitor, paracount og lord-mayor av Kintargo
Description:
Tit vita lítið um tykkara nýggja borgarstjóra. Gerðir hansara í Kintargo siga tykkum at maðurin ætlar at stýra býnum við harðari hond, hevur onki tol fyri mótstøðu, og so sjálvandi at hann er sera, sera óndur. Men hvørki tit ella nakar annar í býnum vita nakað serligt um søgu hansara. Niðanfyri er tað tit kenna til Barzillai Thrune; hesin listin fer allarhelst at veksa gjøgnum spælið.
1: Hann er ein Thrune
Obvious fact is obvious, men tað at Barzillai var føddur Thrune er altumráðandi. Sum ein limur av kongafamiljuni hevur hann meira makt enn nakar annar í landinum. Pengar, soldátar, vitan, gandur – hann hevur atgongd til fleiri resources enn tykkara PCs kunnu droyma um. Drotning Abrogail er trímenningur hansara.
2: Hann er asmodiskur
Obvious fact is not so obvious, um tú hevur lisið eitt sindur um Cheliax. Barzillai er ikki bara limur av asmodisku kirkjuni, men er ein høgt standandi inquisitørur fyri the archfiend. Hetta ger hann sera óvanligan ímillum Thrunes, hvørs stjórn harðliga skilur sundur millum stat og kirkju. Tað verður sagt at óvanliga støðan hjá Barzillai, hvør fótur í ymiskum heimi, hevur elvt til at hvørki kongafamiljan ella kirkjan hevur fult álit á honum.


text:
Fótbóltsskúlin 2013
Fótbóltssamband Føroya og HB, B68 og 07 Vestur skipa aftur í ár fyri fótbóltsskúlum fyri børnum í aldrinum 8 til 14 ár (fødd í 1999 til og við 2005).
Vit í HB bjóða eisini okkara børnum ið eru fødd í 2006 at sleppa við á fótbóltsskúlan í Havn. Her er tó tann treytin, at onkur vaksin er við teimum.
Stað/dagar
Tórshavn, Gundadalur 28-29. juni
Toftir og Sandavágur 5-6. juli
Tíð
Fríggjadag kl. 13-17
Leygardag kl. 10-15
Tilmelding
Á heimasíðuni hjá Fótbóltssambandinum www.fsf.fo
Tilmeldingarfreist
20. juni
Kostnaður:
400 kr.
Gjaldið er fyri luttøkuna á fótbóltsskúlanum og fyri mat, frukt, bólt, luttøkubræv o.a.
Gevið gætur!
Tað er avmarkað pláss á fótbóltsskúlunum.
Í Havn er pláss fyri umleið 300 luttakarum, á Toftum fyri umleið 200 luttakarum og í Sandavági fyri umleið 100 luttakarum.
Fótbóltssamband Føroya - Havnar Bóltfelag - Tofta Ítróttarfelag (B68) og 07 Vestur


text:
Pedagogfelagið fingið 600 tús. kr. í stuðuli úr Íslandi
Kennarasamband Íslands hevur avgjørt at senda Føroya Pedagogfelag slakar 600 tús. krónur í verkfalsstuðuli úr verkfalsgrunni tess.
Tað boðar felagið frá á heimasíðu síni í dag sambært Morgunblaðnum.
Talan er um ein stuðul upp á tíggju miljónir íslendskar krónur, sum svarar til 591 tús. krónur í okkara peningi.
„Vit vilja sjálvandi stuðla starvsfeløgum okkara í Føroyum. Eg eri vísur í, at føroyingar høvdu gjørt tað sama fyri okkum,“ sigur Haraldur Freyr Gíslason, formaður í Félag leikskólakennara, á heimasíðuni.
Í síðsta mánaða sendi Félag leikskólakennara føroysku starvsfeløgum sínum samhugayvirlýsing.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Í sambandi við mentanarvikuna í Runavík, skipa Vencil og Bókasavnið við Løkin fyri bókmentatiltaki á bókasavninum fríggjakvøldið 25. oktober kl. 19-21. Á skránni verður upplestur og tónleikur, og ætlandi fer bókasavnið eisini at stovna lesiring hetta kvøldið.
Tey sum fara at lesa upp, hava øll havt tekstir við í tíðarritinum Vencli, síðan fyrsta nummarið varð givið út í 2006. Summi teirra debuteraðu í Vencli og hava síðan givið út síni egnu verk. Rithøvundarnir eru Marjun S. Kjelnæs, Katrin Reinert, Vónbjørt Vang, Kjartan Hansen (føroyameistari í Poetry Slam 2010!), og Arnbjørn Ó. Dalsgarð. Kári Sverrisson fer eisini at framføra nøkur løg.
Høvi verður eisini at hoyra um útgávuna av Vencli, at seta seg fyri eitt árshald, ella at ogna sær eintøk av teimum 13 numrunum, sum eru komin higartil, fyri ein sámuligan penga.


text:
Tað er granskingarútgerð, ið Thomas Rossby sjálvur hevur verið við til at sniðgeva, ið hann saman við Charles Flagg, Ph.D. á Stony Brook University, og Havstovuni hevur tillagað og setti umborð á Norrönu longu í 2008. Níggju ár seinni hevur útgerðin givið okkum betri vitan um Golfstreymin og sjógvin kring Føroyar. Úrslitini laða uppundir aðrar kanningar, ið millum annað Rossby áður hevur gjørt. Kanningarnar sýna, at Golfstreymurin als ikki er í ferð við at vikna. Tað, ið Rossby og aðrir serfrøðingar á millum annað Havstovuni hava mált seinastu árini, vísir tvørturímóti, at Golfstreymurin hevur verið støðugur í nógv ár.
“Norröna var serliga áhugaverd vegna tað, at hon siglir bæði til Danmarkar og Íslands hvørja viku. Tí er hon virkin í báðum teimum størstu opningunum millum Atlantshavið og Norðurhøv”, skrivar Thomas Rossby, serfrøðing í havfrøði á University of Rhode Island, til Dimmalætting. Hann metir eisini, at Norröna nú hevur hjálpt til við at gera tað greitt, at Golfstreymurin hevur tað gott.
“Í einari grein, sum vit nýliga hava givið út, løgdu vit dent á hetta, tí fleiri greinar hava í seinastuni viljað verið við, at Golfstreymurin missir ferðina. Hetta síggja vit onki til”, skrivar Rossby.
Útgerðin, ið hevur verið umborð á Norrönu, er ein sonevnd Acoustic Doppler Current Profiler, also ein akustiskur streymmátari. Umframt streym mátar útgerðin eisini hita og saltinnihaldið í sjónum.
Thomas Rossby hevur gjøgnum sína yrkisleið givið snið til nógva aðra kanningarútgerð, sum í dag verða nýtt í havfrøði. Gjøgnum samstarv við reiðarí og skiparar hevur hann gjørt nógv fyri at geva okkum betri vitan um havið. Hetta hevur eisini við sær, at kostnaðurin verður lutfalsliga lágur.
Smyril Line er nevniliga ikki tað fyrsta reiðaríið, ið hevur hjálpt Rossby við kanningararbeiðnum. Undanfarnar kanningar, gjørdar við skipunum Oleander út fyri amerikansku strondini, og Nuka Arctica millum Grønland og Skotland hava eisini víst, at Golfstreymurin er støðugur. Tilsamans geva hesi tølini serfrøðingunum eina góða heildarmynd av Atlantshavinum.
“Úrslitini hjá okkum svara til tey, sum aðrar kanningar av hesum sjónum hava víst. Vit hava funnið rættiliga stór skifti í rákinum millum Føroyar og Skotland. Har eru sterkar streymar báðumegin, bæði suður eftir eystara kanti av Landgrunninum og norður eftir skotska landgrunnskantinum. Har eru eisini stór skifti í streyminum eftir skotska landgrunnskantinum gjøgnum árstíðirnar, helst av ættunum, sum fylgja árstíðunum”, greiðir Thomas Rossby frá.
“Vit síggja eisini nakað, sum sær út til at vera eitt merkisvert rák, sum melur við urinum í sjónum kring Føroyar, har landgrunnurin er. Hetta kemur møguliga av gongdum, sum skapast av sjóvarføllum. Hesi skifti hava verið kend áður, men við at fara grundiga gjøgnum úrslitini frá Norrönu, kunnu vit vísa til upplýsingar um rúm og bygnað, sum onnur ikki kunnu”, sigur Thomas.
Brot úr longri grein í nýggjastu Dimmalætting


text:
"Thi kendes for ret: Landsrettens dom stadfæstes. I sagsomkostninger for Højesteret skal Færøernes Landsstyre og Heilsumálaráðið betale i alt 150.000 kr. til Region Hovedstaden."
Soleiðis ljóðar dómurin frá Hægstarætti, sum varð sagdur í dag. Sostatt taptu Landsstýrið og Heilsumálaráðið málið um filipinska sjómannin, sum varð dømdur til viðgerð á danska sálarsjúkrahúsinum Sct. Hans.
Les allan dómin her
Málið er prinsipielt og snýr seg um, hvørt føroyskir ella danskir myndugleikar skulu rinda fyri uppihald og viðgerð á Sct. Hans hjá einum filipinskum statsborgara, ið av Føroya rætti og seinni landsrættinum varð dømdur til Danmarkar í viðgerð.
Filipinski sjómaðurin, ið var við føroyskum skipi, royndi manndráp umborð. Hann bleiv varðhaldsfongslaður í Føroyum, og undir hesari avgjørdi Føroya rættur, at hann skuldi í viðgerð á sálarsjúkrahúsinum Sct. Hans í Danmark. Eftir at hann varð dømdur í viðgerð, bleiv hann verandi á Sct. Hans, til hann varð útvístur.
Føroysku myndugleikarnir hildu tað ikki vera rætt, at teir skuldu gjalda stóra kostnaðin fyri viðgerðina, soleiðis sum Føroya rættur og landsrætturin hava sagt, men Hægstirættur gav ikki viðhald í hesum.
Pástandurin hjá landsstýrinum og Heilsumálaráðnum hevur verið, at filipinski sjómaðurin ikki er vístur til viðgerð eftir reglunum í løgtingslógini um ávísing til viðgerð í Danmark. Men Hægstirættur staðfesti altso, at føroysku myndugleikarnir skulu halda allar útreiðslurnar.
Føroyski myndugleikarnir skulu sostatt rinda tær góðu 10 milliónir krónurnar, sum viðgerðin hevur kostað. Landsstýrið royndi at fáa ein partur aftur, slakar 4 milliónir krónur, men tað eydnast altso ikki. Landsstýrið hevur longu goldið pengarnar.


text:
Klagar tú fyri eitt barn?
Umboðsmaðurin er fyri øll børn – eisini tey, ið ikki eru før fyri at klaga sjálvi. Sum vaksin ert tú vælkomin at klaga fyri eitt barn.
Tú kanst klaga við at fylla út og senda oyðublaðið her
.
Tú kanst eisini senda okkum eitt bræv ella ein teldupost. Um tú hevur spurningar, ert tú vælkomin at ringja til okkara á tlf. 358500.
Á heimasíðuni hjá Løgtingsins umboðsmanni – www.lum.fo
- eru fleiri upplýsingar um
- hvat tú kanst klaga um,
- hvussu tú kanst klaga, og
- hvussu vit viðgera tína klagu.


text:
Ásarveldini
Ásarveldini (á týskum: Achsenmächte) er eitt orð ið verður brúkt um tey lond, ið strýddust ímóti teimum sameindu undir Seinna heimskríggi. Ásarveldini vóru sett á stovn í oktober 1936, tá Týskland og Italia undirskrivaðu ein vinasáttmála. Ein mánað seinni varð Antikominternsáttmálin undirskrivaður, har Japan eisini var við. Hin 22. mai 1939 undirskrivaðu Týskland og Italia Stálsáttmálan.
Innihaldsyvirlit
Luttakandi tjóðir[rætta | rætta wikitekst]
Tey størru ásarveldini[rætta | rætta wikitekst]
Týskland, undir führer Adolf Hitler
Japan Japan, undir forsætisráðharra Hideki Tojo og keisara Hirohito
Kongaríkið Italia, (1940-1943), undir forsætisráðharra Benito Mussolini og kong Viktor Emanuel III
Tey minni ásarveldini[rætta | rætta wikitekst]
Ungarn (1940-1945), undir Miklós Horthy og seinni Ferenc Szálasi
Rumenia (1941-1944), undir Ion Antonescu
Bulgaria (1941-1944), undir tsar Boris III av Bulgaria
Teiland, (1941-1945), undir Luang Phibul Songkhram
Lond sum samstarvaðu við ásarveldini[rætta | rætta wikitekst]
Finland, (1941-1944), sí Ryti-Ribbentrop-avtalan), undir president Risto Ryti og herovastanum Carl Gustaf Emil Mannerheim
Irak, (1941), undir Rashid Ali
Iran, (1941), undir Reza Shah
Lond undir ásarveldis-stýrdum marionettstjórnum[rætta | rætta wikitekst]
Kroatien (1941-1945), undir Ante Pavelić
Slovakia (1939–1945) undir Jozef Tiso
Serbia, (1941-1944), undir Milan Nedić
Montenegro, (1941-1944), undir Sekula Drljević
Manchukuo, undir keisara Puyi


text:
Össur Skarphéðinsson í Føroyum
Í dag kemur íslendski uttanríkisráðharrin Össur Skarphéðinsson til Føroya í sambandi við, at hoyvíksráðsfundur verður í Tinganesi 1. juli.
Hoyvíksráðið er ovasti myndugleikin í Hoyvíkssáttmálanum millum Føroya og Íslands og er mannað av uttanríkisráðharrunum í londunum báðum. Ein nevnd av embætisfólkum umsitur sáttmálan, men á ráðsfundi viðgera ráðharrarnir áleikandi mál og mál, ið krevja politiska viðgerð.
-Á ráðsfundinum fara ráðharrarnir at viðgera ymisk evni, ið hava týdning fyri Hoyvíkssáttmálan. Eisini verða onnur uttanríkispolitisk mál av felags áhuga umrødd eitt nú handilspolitikkur, trygdarpolitikkur og IWC, greiðir uttanríkisráðið frá.
Seinasti ráðsfundur var í Íslandi fyrra árið.
Íslendski uttanríkisráðharrin og fylgi hansara fara úr Føroyum aftur fríggjadagin.


text:
Í sambandi við, at fyrsta støðin varð sett upp í Klaksvík í fjør, vóru vit ein biltúr í einum elbili saman við einum elbilafjeppara. Lesið eitt sindur styttu frásøgnina niðanfyri:
--
Eg seti meg inn í lítla fitta Smart-elbilin hjá Jarðfeingi. Snari lyklinum og seti í gear. Tá eg trýsti á speedaran hoyri eg ……………… nærum einki. Bilurin sníkir seg varliga avstað, og um tað ikki var fyri ljóðið frá dekkunum, sum rulla eftir asfaltinum, hevði tað verið sum at flogið.
Tað eru nakrir dagar síðani, at tað frættist at SEV var farið undir at seta almennar løðistøðir til elbilar upp. Tann fyrsta skal vera í Klaksvík, og tað er skilagott, sigur síðumaðurin hendan biltúrin, Kári Mortensen frá Jarðfeingi.
- Hesin bilurin hjá okkum kann koyra umleið 80 kilometrar upp á eina løðing, so við nýggju støðini, er gjørligt hjá okkum at koyra úr Havn og norður, seta bilin at løða, meðan vit gera okkara arbeiði, og so koyra heim aftur, sigur hann væl nøgdur.
Almenna má ganga á odda
Komnir út á ovara ringveg, trýsti eg speedaran í botn. Bara fyri at vita, hvat hendir. Hevði roknað við, at bilurin fór at krúpa spakuliga upp á 50 km/t, men so er ikki. Hann leypir avstað, og eg má taka ferðina av aftur beinanveg, tí annars er vandi fyri at vit koyra alt ov skjótt.
- Ja, hann hevur fínt upptrekk. Skjótari enn bensin ella dieselbilar í hesari stødd, sigur Kári.
Smartbilurin hjá Jarðfeingi er ein av fáu elbilum her heima. Í løtuni eru bara 13 elbilar skrásetir. Men hevði tað staðið til Kára Mortensen, so vóru nógv fleiri, og serliga hjá tí almenna.
- Tað er upplagt, at bæði kommunur og land ganga á odda, tí verður rætt farið fram, er talan um ein sera umhvørvisvinarligan bil, greiðir hann frá.
SEV framleiðir streym úr vatni vindi og olju. So leingi, sum ein partur verður framleiddur við olju, er vandi - um mann so kann siga – fyri at streymurin, sum verður fyltur í elbilin, kemur frá olju, sum er gjørd um til el. Tað er ikki eitt serliga gott hugskot. Slíkur streymur skal helst ikki brúkast, men sum Kári greiðir frá, so ber til upp á ymsar mátar at tryggja sær, at tann streymurin, sum verður fyltur á bilin, kemur frá vindi og vatni.
- Serliga um náttina framleiðir SEV nógvan grønan streym, so ein máti at økja um áhugan fyri elbilum kundi verið, um tað til dømis var hálvur prísur á streymi til elbilar og aðrar orkuvinarligar ellutir – eitt nú hitapumpur – um náttina, sigur Kári.
Ikki nakað nýtt
Lítli Smart Fortwo ED, sum hann eitur, drønar avstað, og tó at hann er eitt sindur hart avfjarðaður, so er komfortin ikki av leið. Av tí, at hann bert hevur tvey setur, er nóg mikið av plássi til eitt sindur yvir miðallongu beinini hjá bæði undirritaða journalisti og fyrrverandi hondbóltsstjørnuni Kára. Vit tosa eitt sindur um maskulinitet og bilar. Staðfesta, at nógvir menn dáma væl ljóðið og eisini luktin frá bensinmotorum. Í so máta, sita vit ikki í nøkrum ”potens-forleingjara”.
Og tað hevur eisini frá tíðarinnar morni, tá vit tosa um elbilar, verið eitt sindur meira kvinnuligt at koyra elbil. Áðrenn 1912, tá elstartarin til bensin og dielselmotorar varð uppfunnin, skuldu hesir bilar vindast í gongd við kasti, og tað kravdi eina ávísa vøddamegi, umframt at tað kundi vera vandamikið, um kastið sprakk aftur. Nógvir tumlar eru brotnaðir av hesi orsøk, og tað eru eisini søgur um menn, sum hava latið lív, tí teir hava fingið kastið í høvdið. Elbilarnir, sum ikki kravdu annað enn, at tú trýsti á speedaran fyri at fáa hann avstað, vóru tí væl umtóktir av kvinnum. Summir elbila-framleiðarar gjørdu enntá nógv burturúr. Elbilarnir høvdu reytt plúss innan og enntá í sumum førum vasar til avskornar blómur.
Bíligari at koyra við el
Smartbilurin roynist væl. Vit snara niðan ímóti Villingardali og síggja bløðini frá vindmyllulundini hjá SEV í Húsahaga.
- Tað er ein góð kensla at seta seg inn í ein bil, sum koyrir upp á orku, sum er føroysk. Tað gevur satt at siga eitt ”kick”, sigur Kári.
Eg má geva honum rætt. Sjálvt um einki brøl er frá motorinum og tað kanska sær í so praktiskt út, tá tveir trøllvaksnir menn trilla runt í einum lítlum Smart-kassa, sum ikki hoyrist, so er okkurt føroyskt yvir tí. Megin frá vindunum í Húsahaga liggur í 180 kilo tunga battarínum undir okkum, og kann geva okkum eina hámarksferð upp á 120 km/t, um vit høvdu lov til tað.
Smartbilurin koyrir fimm kilometrar upp á ein kilowatttíma. Tað vil siga, at tað við verandi elprísum kostar 40 oyru fyri kilometurin. Ein bileigari, sum koyrir 15 kilometrar upp á liturin av bensini, skal av við 60 oyru fyri hvønn kilometur.
- Men tað skuldi verið nógv bíligari at koyrt upp á el, heldur Kári, serliga í fyrstani.
- Fyri at økja um áhugan fyri elbilum, kundi tað til dømis verið ókeypis at fylt á bilarnar úti á løðistøðunum hjá SEV fyrstu tíðina, og so skuldi tað sum sagt verið hálvur prísur ella so, um mann løddi ávís tíðarskeið á samdøgrinum við hús, leggur hann afturat.
Júst hvussu hetta skuldi kunnað latið seg gjørt í praksis, eigur ikki at verða so torført at finna útav, men tað er greitt, at okkurt slag av tóli má til, sum stýrir løðingini av bilinum heima, so tað bert er bilurin og kanska hitapumpan, sum fær hendan bíliga streymin.
- Og so skuldi tað so ikki verið gjørligt at løtt teir tímar, har elnýtslan er størst – tað vil í hvussu so er siga frá sjey til níggju á morni og fýra til sjey seinnapart, metir Kári Mortensen.
Altíð havt áhuga fyri umhvørvinum
Vit eru aftur uttanfyri Jarðfeingi. Stóra húsið í Hoyvík verður hitað við jarðorku. Fleiri borihol eru runt um húsið, sum ikki brúkar olju til upphiting. Kári Mortensen var ein av teimum, sum tók stig til, at Jarðfeingi fekk hesa skipan. Kári sjálvur býr niðri í Havnini, og eisini tey húsini verða hitað við jarðorku. Tá eg spyrji hann, um hann altíð hevur verið áhugaður í umhvørvinum og umhvørvisvinarligum loysnum, er svarið greitt:
- Ja, hesin áhugin kom, tá eg var heilt ungur og hevur fylgt mær síðani. Í flestu førum er talan um sunna fornugt, so hví ikki brúka hana, sigur hann, meðan hann rættir hondina niður í lumman eftir fartelefonini.
- Kennir tú SEV-appina, spyr hann.
Eg játti.
- Hygg, beint nú framleiðir SEV 80 prosent av streyminum úr vatni og vindi, meðan 20 prosent verður framleiddur við at brenna olju. Tað merkir, at nú vit seta bilin at løða, so er 80 prosent av orkuni, sum fer í battaríini føroysk, sigur hann við einum brosi.


text:
Føroyar vóru til hoyring hjá ST í farnu viku í sambandi við sáttmálan um barnarættindi, sum hevur verið í gildið fyri Føroyar síðani 1993. Hoyringin fór fram í Geneve á høvuðssætinum hjá hákommiserinum hjá ST fyri mannarættindum.
Føroyar lótu í 2016 frágreiðing til ST, um hvussu rættindini sambært sáttmálanum verða tryggjaði í Føroyum. Hoyringin tók støði í hesi frágreiðing, og millum annað eisini skuggafrágreiðing frá Barnabata.
Serfrøðinganevndin fegnaðist um, at Føroyar síðani seinastu hoyring hava tikið undir við sáttmálaískoytinum um at basa barnasølu, barnaprostitión og barnapornografi.
Nevndin var áhugað í at hoyra nærri um íverksetan av ískoytissáttmálanum, og hevði eisini spurningar um barnafátækradømi, kynsliga misnýtslu, fosturtøku, lóggávu at basa mismuni og atgongd há børnum til telefoniska ráðgeving.
Niðurstøður og tilmæli frá serfrøðinganevndini verða almannakunngjørd í næstum og verða løgd á heimasíðuna hjá bæði Almannamálaráðnum og Uttanríkis- og Vinnumálaráðnum.
Umboð fyri Almannamálaráðið og Uttanríkis- og Vinnumálaráðið umboðaðu Føroyar til hoyringina.


text:
Kendasta dømi í nýggjari tíð er frá Chigaco í apríl 2012, tá ein maður, sum í mong ár hevði havt áhuga fyri einum svanapari og dagliga hevði vitjað tað og givið tí mat, varð álopin. Hann var staddur í kajakk síni, tá annar svanin legði á, koppaði kajakkini og bardist við mannin, til hann at enda druknaði og sakk til botns.
Í grein á heimasíðuni hjá Chicago Tribune sigur fuglafrøðingurin Dough Stotz, at nógv fólk ikki vita hvussu sterkir og ágangandi svanir kunnu vera – serliga tá teir hava ungar.
Tað er ofta komið fyri, at svanir jagstra smærri bátar og jollur, sum koma inn á økið hjá svanaparinum, meðan teir reiðrast ella hava ungar. Og svanir leggja einki í, um hóttanin kemur frá einum djóri ella menniskja, sum er størri enn svanin.
Tveir normenn vóru fyri nøkrum árum síðani álopnir, tá teir sigldu í einari jollu á eini á í Norra. Og svanin bleiv við at jagstra teir. Meðan annar normaðurin royndi at verja seg við einari ár, fekk hin filmað hendingina. Filmurin sæst niðanfyri.
Normenn verða álopnir av svani. Video sæst HER
Greinin í Chicago Tribune kann lesast HER


text:
FermingPosted by johanna 29 Apr, 2014 20:30:52
Sunnudagin var konfirmatión i Gøtu kirkju, og eg var so heldig, at eg slapp at taka myndir av trimum av konfirmantunum.
Øll trý líka fitt, fín og fotogen.
Veðrið var ikki av tí allarbesta, men øll vóru líka við uppá at taka myndir. Pláss var bæði fyri siðbundnum myndum...
...og teimum eitt sindur minni siðbundnu myndunum
Dreingir skulu ikki til frisør ella leggja make-up til fermingina, teir skulu "bara" í fín klæðir, so eri teir til reiðar, tí ber til at taka myndir av dreingjum ein annan dag enn sjálvan fermingardagin. Leygardagin áðrenn fermingina fóru eg og hesin fitti drongurin at taka myndir
Nú eru várkonfirmatiónirnar 2014 um at verða av, eg havi tó tveir konfirmantar komandi sunnudag, og tað gleði eg meg eisini nógv til.
Eg havi eisini fleiri bókingar til heystkonfirmatiónirnar, men enn eru nakrar tíðir eftir, so um tú skalt fermast ella er mamma til ein, sum skal fermanst í heyst, og vil hava góðar myndir, so er bara at sláa uppá tráðin


text:
Kvinnurnar ikki mjúkar at strúka
Kvinnur28-03-2013 - Jónfinn Petursson
1. deild kvinnur, 2. umfar: B36 - HB 0-5
Besta kvinnulið okkara vann ein fínan og sannførandi 5-0 sigur á grannunum fyri sunnan. Flotta úrslitið staðfestir, at liðið hjá Allani hevur fingið bestu byrjan, ið ynskjast kann, og toppplaseringin eftir tvey umfør er lønin fyri stríðið. Aftur í dag var tað ein uppliving at síggja Heidi Sevdal folda seg út.
Vertinir byrjaðu kanska eitt sindur betur, men vit komu rættiliga skjótt væl við og tóku so at siga yvir longu eftir fyrsta korterið. B36 hevði bóltin nógv og spældu hann væl runt, meðan vit spældu meira beinleiðis og vóru nógv vandamiklari tá á stóð.
Lív F. Arge skoraði einasta málið í fyrra hálvleiki við brotssparki eftir at Heidi var feld í krimunella økinum. Vit høvdu fleiri góðar royndir, men megnaðu ikki at skora. Eitt nú var Milja, haldi eg, púra leys við málmanninum, men tíverri lyfti hon bóltin uppum málið.
Í seinna hálvleiki settu vit okkum rættiliga á dystin og komu fleiri ferð í góðar støður. Í 53. minutti øktu vit um leiðsluna við góðum málið. Heidi var send avstað og við góðum bólti tvørtur við, spældi hon Elin Mariu Isaksen púra leysa. Hon takkaði fyri tilboði og trillaði bóltin í tóma málið. Tjúgu minuttir seinni skoraðu vit 3-0 við akkurát somu uppskrift. Heidi avstað, tvørturum til Elin Mariu og mál.
Stutt fyri leiklok skoraði Heidi tvey flott mál sjálv. Fyrst eftir at Milja sendi eitt horna retur til Heidi. Hon gjørdi ikki mætari enn at langa bóltin í handara horn.
Minuttin aftaná var støðan so 5-0 og enn einaferð hevði Heidi síðsta fótin á og aftur var tað eitt flott skot bent væl í handara horn.
Samanumtikið ein fínur og sera avgerandi sigur fyri okkara frálíka unga besta kvinnulið. Kappingarbyrjanin hevur verið frálík og 15-0 í málúrtøku eftir tveir dystir, er ikki at kimsa at. Hjartaliga til lukku við frálíka avrikinum.
Myndir: Rakul Hansen/HB


text:
Oyggjaleikir - badminton
ítróttur09-06-2017 - 08:49 - Jóanis Nielsen
Badmintonlandsliðið er við at leggja síðstu hond á fyrireikingarnar til oyggjaleikirnar í Gotlandi seinni hendan mánaðin.
Farna vikuskiftið vóru níggju danskir leikarir úr donsku kappingini í Føroyum, tey eru úr Københavns Badmintonklub KBK, Lyngby Badmintonklub og Ikast Badmintonklub.
Spælt varð bæði einmans-, tvímans- og blandaðan tvímansleik, og fingu leikararnir nógvar góðar dystir, sum vóru bæði tættir og spennandi.
"Endamálið við kappingini var, at okkara leikarir skuldu fáa harða mótstøðu, so at tey eru so væl fyri sum møguligt til Gotlands, og hetta eydnaðist til fulnar", sigur formaðurin i Badmintonsambandinum Erik Engelbrecht Thomsen.
Føroyar eru styrkismettar sum nummar eitt í liðkappingini.
Sama vikuskiftið blivu eisini tveir nýggir dómarir útbúnir. Yngvi Guttesen og Niels Kári Samuelsen stóðu royndina við sera góðum úrsliti.
Hesi umboða Føroyar:
Gunnva Jacobsen
Kristina Eriksen
Rannvá Djurhuus Carlsson
Sissal Thomsen
Sólfríð Hjørleifsdóttir
Bartal Poulsen
Hilmar Kass
Magnus Dal-Christiansen
Niclas Højgaard Eysturoy
Rógvi Poulsen
Landsliðsvenjari er Aritra Nandy og hjálparvenjari er Paulo Pinheiro.


text:
LÍVIÐ SUM KRISTIN
Ríkisins sangir geva okkum dirvi
Paulus og Silas sungu Gudi lovsong, meðan teir sótu í fongsli. (Áps 16:25) Í nýggjari tíð hava okkara trúarfelagar sungið ríkisins sangir í fangaleguni í Sachsenhausen í Týsklandi og í útlegd í Sibiria. Hesi dømini vísa, hvussu sangir kunnu styrkja kristin, sum eru fyri royndum.
Nýggja sangbókin „Sing Out Joyfully“ to Jehovah kemur skjótt á fleiri øðrum málum. Tá ið vit hava fingið hana, kunnu vit á Teokratiska familjukvøldinum royna at læra tekstirnar uttanat. (Ef 5:19) So fer heilagi andin at hjálpa okkum at minnast teir, tá ið royndir koma. Ríkisins sangir hjálpa okkum at hugsa um okkara vón. Teir kunnu styrkja okkum, tá ið vit verða fyri royndum. Og tá ið vit hava tað gott, kann tann upplyftandi teksturin fáa okkum at syngja av hjartans gleði. (1Kr 15:16; Slm 33:1-3) Latið okkum endiliga brúka ríkisins sangir!
HYGG AT FILMINUM EN SANG DER OPMUNTREDE ARBEJDERNE. SVARA SÍÐANI HESUM SPURNINGUM:
Hvørjar umstøður gjørdu, at bróðir Frost fór at gera ein sang?
Hvussu styrkti sangurin brøðurnar í fangaleguni í Sachsenhausen?
Hvussu kunnu sangirnir styrkja teg í tí dagliga?
Hvørjar av ríkisins sangum kundi tú hugsað tær at dugað uttanat?


text:
Seinastu tíðindi
-
Mærsk oljuprísurin má uppá minst 45 dollarar fyri tunnuna
Oljuprísurin má uppá í minsta lagi 45 dollarar fyri tunnuna, áðrenn tað yvirhøvur gevur javnvág hjá danska oljuframleiðaranum Mærsk Oil. Hetta upplýsir felagið í børsfráboðan í dag. Felagið sigur, at oljuprísurin skal uppá 45-55 dollarar fyri tunnuna, bert fyri at náa javnvág, og dekka tær útreiðslur, sum standast av at fáa oljuna upp. Mærsk niðurskrivaði
- 10/02/16
-
Mærsk niðurskrivar oljuaktivitetir við 17 milljardir
Úrslitið hjá donsku stórfyritøkuni Mærsk var nógv verri í 2015 enn árið frammanundan. 6 milljardir krónur var endaliga avlopið, og hetta er næstan 10 milljardir krónur minni enn í 2014 tá avlopið var útvið 16 milljardir krónur. Tað er serliga Mærsk Oil og Mærsk Line, sum standa fyri afturgongdini. Mærsk Oil hevði eitt hall uppá
- 10/02/16
-
BankNordik flytir størv heim til Føroyar
Í dag fremur BankNordik bygnaðarbroytingar, sum bera við sær, at uppgávur verða miðsavnaðar, og fleiri nýggj størv verða sett á stovn í Føroyum. BankNordik hevur í eina tíð arbeitt við nýggjari strategi fyri privatkundaøkið, sum grundleggjandi snýr seg um, at bankin skal leggja alla orku í at skapa størst virði fyri kundar sínar í Føroyum,
- 19/01/16
-
Atlantic Airways og Finnair í nýggjum samstarvi
Finska flogfelagið Finnair og føroyska flogfelagið Atlantic Airways hava gjørt eitt sokallað “interline” samstarv, har ferðafólk frá Vágum kunnu skriva seg inn beinleiðis til Asia. Ferðafólk kunnu við hesi avtalu ferðast frá Vágum til Keypmannahavn og síðani til Helsinki, har flogið verður beinleiðis til Asia við Finnair. Til ber at keypa eina beinleiðis ferðaseðil frá
- 19/01/16
-
Avlop á fíggjarlógina eftir átta ár við halli
“Vit kunnu fegnast um, at vit í 2016 fáa avlop aftur á føroysku fíggjarlógina eftir átta ár við halli, har vit samanlagt hava havt tríggjar milljardir krónur í halli, eitt hall, sum hevur økt okkara skuld við trimum milljardum krónum”. Hetta segði Kristina Háfoss, fíggjarmálaráðharri á tíðindafundi í dag, í samband við at fíggjarlógin hjá
- 17/11/15
-
Numo: Greining av línuskipunum 2010 til 2014
Greiningin fevnir um línuskipini yvir 110 tons samsvarandi flokkingina í lógini um vinnuligan fiskiskap. Grundarlagið er almennu ársfrásagnirnar fyri skipini umframt útvegaðar upplýsingar um veiðinøgd, manningartal, nettosølu v.m. Við støði í roknskapunum og upplýsingum fyri skipini í einstøku skipabólkunum fyri árini 2010 til 2014 eru sett upp høvuðstøl, umframt lyklatøl sum nærri lýsa aktuellu støðuna
- 11/11/15
-
Bakkafrost 615 milljónir krónur í avlopi fyrstu níggju mánaðirnar av 2015
2,2 milljónir krónur í avlopi um dagin. Hetta er úrslitið hjá Bakkafrost fyri fyrstu níggju mánaðirnar av 2015. Hetta gevur eitt samlað avlop áðrenn skatt uppá tilsamans 615 milljónir krónur. Tað er 30 milljónir krónur betri enn sama tíðarskeið í 2014, tá avlopið fyrstu níggju mánaðirnar var 585 milljónir krónur. At talan er um eina
- 04/11/15
-
Fáa ikki lív í miðbýin vegna forðingar
Í februar í ár skrivaði Vinnuvitan eina grein um fleiri miseydnaðar royndir hjá Smyrjibreyðsbúðini at leggja ymiskar ætlanir fram, sum gagna miðbýnum, fyri teknisku nevnd í býráðnum. – Í Vágsbotni er meira trafikkur enn í Niels Finsensgøtu, og har er givið loyvi til eina útibarr, sum er næstan úti á koyribreytini, men vit fáa ikki
- 26/10/15
-
Nógv skjótari breiðband frá Vodafone
Enn einaferð kann Vodafone bjóða sínum kundum nógv skjótari ferð á internetinum. Nýggj tøkni kollveltir føroysk breiðbandshald. 2. november skrúvar Vodafone ferðina nógv upp á internetinum í føroysku heimunum. Størstu privatu haldini hava tá upp til 40 Mbit í download og 4 Mbit í upload, og tað er tvær ferðir meira ferð, enn størstu privatubreiðbondini
- 22/10/15
-
Havsbrún: Vit skulu ikki framleiða norskan standardlaks
Havsbrún framleiðir fiskafóður við nógv hægri maritimum innihaldi enn teirra norsku kappingarneytar. Hetta gevur betri vøkstur, lægri svinn, lægri fóðurfaktor og nógv meira kjøt á laksinum. Hetta gevur ein nógv betri prís á tí føroyska laksinum frá Bakkafrost uppá imillum tvær og 10 krónur fyri hvørt kilo á hágóðsku marknaðum í USA. Hetta sigur Odd
- 08/10/15
-
Hiddenfjord tá burðardygd veruliga merkir burðardygt
– Sustainability, burðardygd, er ikki bert eitt orð við nýta, tað er nakað vit meina í álvara. Vit skulu ikki gera slíkt, ið forðar okkara eftirkomarum í at virka. Vit skulu reka okkara virksemi í samljóði við náttúrua. Tað er hetta, ið myndar okkara arbeiði við laksalús. Hetta sigur Atli Gregersen, stjóri á Hiddenfjord við
- 08/10/15
-
Metlágt arbeiðsloysi í Føroyum
Í august 2015 var árstíðarjavnaða arbeiðsloysið av fulltíðararbeiðsleysum 809, svarandi til 3,0%. Í tali eru tað 15 færri enn mánaðin frammanundan, men prosentið er óbroytt . Hjá monnum var arbeiðsloysið 2,3% og hjá kvinnum 3,8%. Seinastu 4 mánaðirnar hevur arbeiðsloysið ligið støðugt um 3%. Í mai var tað 3,1%, minkaði so til 2,9 í juni
- 06/10/15
-
Nógv fleiri ferðafólk í Føroyum í 2015
Stórur vøkstur var í gistingum í føroysku ferðavinnuni fyrra hálvár í ár. Tað vóru tilsamans 66.569 gistingar fyrra hálvár í ár, og tað eru 9.247 fleiri enn sama tíðarskeið í fjør, svarandi til ein vøkstur á 16%. Sostatt var vøksturin fyrra hálvár í ár størri enn vøksturin fyri alt árið frá 2013 til 2014, ið
- 06/10/15
-
Risa øki til vinnulívið í Runavík
Runavíkar kommuna: Umstøðurnar til orku depilin í føroyskum vinnulívi gerast enn betur. Runavíkar kommuna hevur gjørt ætlan fyri at byggja 80.000 fermetrar av nýggjum øki til havna- og vinnuendamál. – Samanspælið millum havnarlag og øki til vinnuna er sera umráðandi fyri nógv av virkseminum, sum fer fram við Skálafjørðin. Samstundis økist eftirspurningurin eftir tænastum frá
- 05/10/15
-
Bakkafrost er meir enn 10 milljardir vert
Virðið á partabrævinum hjá Bakkafrost kom í gjár uppá 272 norskar krónur fyri hvørt partabrævið. Hetta svarar til at virðið av partbrøvunum hjá Bakkafrost er 13,21 milljardir norskar krónur. Umroknað til danskar krónur svarar hetta til, at Bakkafrost í dag er vert 10,37 milljardir krónur. Tað eru bert góð fimm ár síðani, at partabrævið hjá
- 01/10/15
-
Jan Ziskasen úr Klaksvík nýggjur stjóri hjá P/f Føroya Tele
Jan Ziskasen er settur í starvið sum stjóri fyri Føroya Tele, har hann byrjar tann 2. november. Nevndin í Føroya Tele hevur um vikuskiftið avgjørt at seta Jan Ziskasen í starvið sum stjóri fyri Føroya Tele. Jan Ziskasen er 47 ára gamal og hevur seinastu 12 árini starvast í ávikavist London og Chicago, har hann
- 30/09/15
-
Ársins virki 2015 takkarrøða hjá Regin Jacobsen
Eftir at Bakkafrost á Vinnudegnum fekk heiðurin sum Ársins Virki 2015, helt Regin Jacobsen hesa røðu: “Stóra takk fyri – Eg ynski øllum í felagnum hjartaliga til lukku við hesum stóra heiðuri. Hetta er eitt herðaklapp fyri at skapa góð úrslit og vísa framfýsni og áræði, ið hevur ført við sær menning og vøkstur av
- 28/09/15
-
Ársins virki 2015 er Bakkafrost
Á árliga vinnudegnum hjá Vinnuhúsinum fríggjadagin, varð Bakkafrost kosið at vera ársins virki 2015. Dómsnevndin nýtti hesar grundgevingar fyri val av ársins virki 2015: Sum vit júst hava hoyrt, hevur dómsnevndin valt Bakkafrost sum Ársins Virki 2015. Ársins Virki 2015, Bakkafrost, er størsta fyritøkan í føroyskum havbúnaði. Og gongdin í føroyskum havbúnaði sum heild hevur
- 28/09/15
-
Vága Floghavn setur met í ár
40.798 fólk fóru um flogvøllin í juli mánað í ár. Hetta er met fyri ein einstakan mánað, og útvið 4.000 fólk fleiri enn í juli 2014. Nýggj fløgfør hjá Atlantic Airways, nýggjur terminalur og bíligari ferðaseðlar saman við betri búskapi, gera sítt til at ferðafólkatalið alsamt er hækkað seinastu árini. Fyrstu átta mánaðirnar av 2015
- 15/09/15
-
Stóreigari í Bank Nordik roynir at keypa upp í Mols-Linien
Henrik Lind, ið eigur meir enn 5 prosent av Bank Nordik, roynir nú at forða fyri ætlanunum hjá kapitalgrunninum Polaris at fáa til vega meir enn 90 prosent av partabrøvunum í danska børsskrásetta felagnum Mols-Linien. Mols-Linien hevur havt tað trupult í fleiri ár, við halli og ringum rakstri. Nú gongur betri, og felagið er í
- 15/09/15


text:
Mikronesia
Mikronesia (úr grikskum uιkpός “smá” og vῆσoς “oyggjar”) er ikki bara eitt landafrøðiligt øki í Kyrrahavinum, men eisini ein sokallað etnografiskt región, har fólkið í ymsu londunum hava sama etniska uppruna. Tað liggur í vestara partinum av Kyrrahavinum. Fyri vestan liggja Filipsoyggjum, Indonesia liggur í útsynning, Melanesia mót suðri, og Polynesia liggur har eysturi. Øki hevur ein vídd á 2,7 mió km² og hevur umleið eina hálva millión íbúgvar. Fólk ið búgva í Mikronesia tosa mikronesisk mál, altsá ikki polynesisk ella melanesisku málini, sum t.d. á Fiji ella Sámoa. Heiti Mikronesia bleiv fyrst nýtt av franska sjómanninum Jules Dumont d’Urville í 1831 fyri at skilja hetta økið frá Polynesia í eystri. Sjálvstøðug lond í Mikronesia eru Kiribati, Marshalloyggjar, Mikronesiasamveldið, Nauru og Palau, umframt fleiri amerikonsk hjálond, sum til dømis Guam, Norðurmarianoyggjar og Wakeoy. Amerikanska oyggin Guam er tann størsta oyggin í Mikronesia. Tað er tropuveðurlag í øllum Mikronesia. Størstu oyggjabólkarnir eru Karolinoyggjarnar í Mikronesiasamveldinum, Gilbertoyggjar í Kiribati, Marshalloyggjar og Marianaoyggjar (sum er býtt millum Guam og Norðurmarianaoyggjar, ið bæði eru amerikonsk hjálond). Mikronesia hevur umleið 2100 oyggjar og er umleið 2700 km2 í landvídd.
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
Góðu Gøtubúgvar.
Nú fara vit aftur undir tiltakið ”Opið hús” í Býlingshúsinum hvørt mikukvøld kl. 18.30-20.30 og leygarkvøld kl. 19.00-22.00. Vit leggja til brots mikukvøldið 8. november.
Tiltakið er fyrst og fremst ætlað børnum og ungum í skúlaaldri. Yngri børn hava ikki atgongd uttan saman við vaksnum, ið ansa teimum. Tvey ymisk foreldur, pør ella støk, hava vakt eitt mikukvøld og eitt leygarkvøld í part.
Mikukvøld er opið fyri øllum børnum í skúlaaldri, meðan leygarkvøld er býtt sundur soleiðis, at tey í 1.- 3. flokki eru frá kl. 19.00 til í seinasta lagi kl. 21.00, og tey í 4. flokki og eldri ikki sleppa inn fyrrenn eftir kl. 20.30.
Í næstum verður ein faldari borin út í hvørt hús í býlinginum saman við vaktarlista og reglugerð, har kunnað verður nærri um tiltakið. Um tað eru foreldur ella tilflytarar, ið ynskja at luttaka, eru tey hjartaliga vælkomin at boða nevndini frá.
Hóskvøldið 14. september kl. 19:30 byrjar sirkulvenjingin aftur í býlingshúsinum. Fyriskipararnir gleða seg og vóna at síggja fleiri íbúgvar Inni á Gøtu.
Tíðin er komin til gongutúrin hjá eigarafelagi okkara. Á veitsluni hjá eigarafelagnum í vár bjóðaðu Jústines og Poula Eidesgaard til gongutúr úr Fuglafirði til Hellurnar. Túrurin verður nú sunnudagin 20.august. Túrurin er umleið 3 km langur, uml 2,5 tíma.
Vit hittast í býlingshúsinum Inni á Gøtu kl 13 og koyra í egnum bilum til Fuglafjarðar. Sjálvur gongutúrurin byrjar við fótbóltsvøllin í Fuglafirði.
Komin til Hellurnar bíðar okkum ein drekkamunnur.
Vit skipa fyri koyring aftur til Fuglafjarðar eftir bilunum.
Tilmelding á facebook ella send teldupost til nevnd@inniagotu.org. Ella kom bara í býlingshúsið sunnudagin 20.aug kl 13, so fylla vit bilarnar.
Vit vóna, at nógv hava hug at koma við út at ganga!
Vinalig heilsan nevndin: Lis, Jan, Petur, Amy og Áki
Aðalfundur í Eigarafelagnum mik 30.aug kl. 19
Fundurin verður í býlingshúsinum. Skrá sambært viðtøkunum.
Ynskir tú, at eitt mál verður viðgjørt á aðalfundinum, vinarliga boða nevndini frá innan fríggjadagin 25.august. Send teldupost til nevnd@inniagotu.org
Hevur tú hug til at geva eitt íkast til trivnaðin Inni á Gøtu við at luttaka í nevndararbeiði ella arbeiðsbólki? Kom við á aðalfundin mikudagin 30.august kl. 19.
Sirkulvenjingin, sum hevur verið hvørt mánakvøld í Býlingshúsinum seinastu tíðina, er farin í summarfrí. Væntandi byrjar venjingin aftur eina ferð í august ella september.
Nú er ruddingardagur á skránni, og leygardagin 29. apríl fara vit at rudda Inni á Gøtu. Vit møtast kl. 10 í Býlingshúsinum til kaffi/te, sunkist og kringlu. Síðani verður farið út ta vanligu rutuna at rudda sítt øki. Latið tykkum væl í til veðrið, og vónandi verða vit nógv at taka eina hond í.
Aftaná ruddingina hittast vit aftur uttan fyri Býlingshúsið.
Vit síggjast.
Nevndin
Frá mánadegnum 3. apríl og nakrar vikur fram heldur sirkulvenjingin páskafrí. Lýst verður nærri á Facebook og heimasíðuni seinni, nær venjingin fer í gongd aftur.
Fyriskipararnir
Fastalávintshald verður í Býlingshúsinum leygardagin 25. februar kl. 14. Kaffi, te, sunkist og fastalávintsbollar vera at fáa eftir tunnuslátturin.
Eisini fyri tey stóru børnini.
Fyri at tey ungu eisini skulu sleppa við, hava vit í ár keypt 4 tunnur. Aldursbólkarnir verða soleiðis:
– Undir skúlaaldur
– 1.-3. flokk
– 4.-7. flokk
– 8. flokk og eldri
Kattakongarnir vinna eitt gávukort.
Verið vælkomin, ung sum gomul.
Leygarkvøldið 4. mars kl. 19 verður veitsla í býlingshúsinum Inni á Gøtu. Tú meldar teg til veitsluna við at flyta kr. 150 á konto 9181-1667213 í seinasta lagi 20. februar. Minst til at upplýsa navn og bústað.
Les annars meira um veitsluna aðrastaðni á heimasíðuni ella á Facebook.
Nú er aftur tíð at samlast í veitslulag Inni á Gøtu, halda tit ikki? Leygarkvøldið 4. mars kl. 19 verður veitsla í býlingshúsinum Inni á Gøtu.
Fyrireikingarnar til veitsluna eru í gongd, og tað teknar væl.
Kokkurin Hansa Johannesen borðreiðir við góðari bufett. Vit bjóða okkurt gott til vælkomst, og hetta kvøldið verður barr í býligshúsinum við sera lagaligum prísum.
Er tað so, at onkur skuldu havt hug til at skipa fyri onkrum góðum innleggi til veitsluna, so eru tit hjartans vælkomin.
Tú meldar teg til veitsluna við at flyta kr. 150 á konto 9181-1667213 í seinasta lagi 20. februar. Minst til at upplýsa navn og bústað.
Vit síggjast.


text:
Enn eitt hendingarríkt ár innan føroyska svimjing er runnið. Vit kunnu staðfesta at vit aftur í farna árið hava haft framgongd á fleiri økjum og er tað at fegnast um.
Seinasta vetur vóru Føroyar vertir fyri NJM í Tórshavn. Hetta varð eitt stórt tiltak at skipa fyri og vil eg gjarna vegna starvnevndina takka hjartaliga fyri tað megnar arbeiði í tit løgdu í hetta.
Í samband við FM 2008 fingu vit fráboðan frá Kringvarpið Føroya, at tey ikki vildu senda frá svimjing í ár. Hetta tók SSF til eftirtektar og starvsnevndin fekk fullan stuðul at royna aðrar miðlar fyri at fáa sent FM í svimjing.
Sum kunnugt bleiv avtala um framleiðslu gjørd við Miðlahúsið, Rás 2 og R2Net og kunnu vit fegnast um at hetta gekk sera væl. Tað samstarv vit fingu í lag til FM, bleiv endurtikið í summar, tá vit luttóku í EJM í Beograd. Vit fingu staðfest at tilber at framleiða beinleiðis sendingar av svimjing við góðum samstarvið millum svimjingina og miðlahúsið. Eg vil gjarna takkað øllum tykkum sum løgdu stórt arbeiðið í hesar uppgávur og takkað tíðindaleiðaranum í Kringvarpinum fyri hansara góðu hjálp.
Starvsnevndin hevur lagt orku í at skipa umsitingina av SSF soleiðis at vit nú hava skrivstovufólk sum takað sær av flest øllum dagligum uppgávum. Starvsnevndin metir hetta sum ein fyrimun og kunnu nevndarlimirnir framyvir røkja aðrar uppgávur enn teir annars hava gjørt.
Vit eiga at endurtakað hjálparfólkaskeiðini komandi vetur, eins og telduførleikin til tær skipanir sum verða nýttar innan svimjing, skal mennast
Onkur av feløgunum hava skipa Master svimjing og vónandi gongur ikki ov long tíð, til kappingar verða innan hesa grein.
Eg meti hetta sum eitt sera gott tiltak hjá feløgunum, og kann hetta vera við til at finna enn fleiri fólk runt um í landinum sum kunnu luttakað í svimjing – bæði sum svimjarar og hjálparfólk annars.
Tó at seinsata árið hevur verið merkt av tosi um kreppu innan vinnuna, er tað eydnast okkum at fáa tveir nýggjar samstarvsfelagar afturat teimum trimum hava frammanundan, soleiðis at vit komandi tvey árini hava tryggja okkum eitt gott íkast til menningina av ítrótti okkara við 5 avtalum um stuðul til Svimjisambandið.
Eg havi nú verið fýra ár í hesum felagskapi og má siga, at tað hevur verið sera áhugavert og avbjóðandi at verið ein partur av føroyskari svimjing. Sjálvur hevði eg onki samband við svimjing áðrenn eg kom í SSF, hvørki sum svimjari, foreldur ella í svimjifelag.
Nú eg farið frá sum formaður, má eg viðganga at tað varð sera stuttligt og gevandi at vera við. At síggja tey framstig sum SSF og ikki minst íðkarar hava staði fyri. Hvør minnist ikki tá vit fóru til Australia at kappast í HM. Tað varð svakt …… og so Oyggjaleikirnir á Rhodos, har svimjingin veruliga gjørdi bart, tað varð jú heilt vilt !!!
At halda NJM aftur í Føroyum og skipa fyri FM, har harður orðadráttur varð við fjølmiðlafólk er eisini nakað eg aldri fari at gloyma.
Vit eiga góðar evnaríkar svimjarar runt um, sum framyvir kunnu fara til kappingar bæði her heima og uttanlanda og eg eri sera glaður fyri at eg fekk møguleika at vera ein partur av hesi ítrótt !
Vit fingu 3-faldan europameistara í ár og er tað mín vón og ynski at vit eisini í framtíðini koma at upplíva slíkar hendingar, sum geva afturljóð um alt europa – ja kanska um allan heimin.
At enda skal eg takkað fyri gott samstarv. Serliga er tað Eli Stakksund, Helgi á Fløtti, Oluffa á Høvdanum sum saman við Jórun Eið og Maud Poulsen hava sitið í starvsnevndini saman við mær.
Petur Heðin á Fløtti, Jón Bjarnason, Rókur í Jakupsstovu, Katrin Joensen og Jon Hestoy eiga eina serliga tøkk fyri teirra innsats og tað arbeiðið tit hava hjálpt mær við. Tit hava mangan verið góð at ráðført seg við…
Síðst, men ikki minst, skal eg takkað øllum feløgunum fyri teirra arbeiði runt um í landinum eins og Norðoya Sparikassa, Atlantic Airways, Intersport, Vodafone og Tryggingarfelagnum Føroyar sum veruliga hava trúð uppá okkara visión… og hava skriva nýggjar avtalur um at vera partur í svimjifamilju Føroya komandi tvey árini.


text:
Fyri løtu síðan varð staðfest, at Elin Heðinsdóttir Joensen er tann fyrsta kvinnan, sum er vald til forseta í Ítróttasambandi Føroya. Tað hendi á aðalfundinum í kvøld hjá ÍSF, sum so nógvur spenningur hevur verið um. Partur av fundinum hevur gingið fyri seg í bólkum.
Øll nevndin skuldi veljast av nýggjum. Fýra fólk skuldu veljast í nevndina afturat forsetanum. Tvey skuldu veljast í fýra ár og tvey í tvey ár.
ÍSF stóð í tveimum bólkum, har trettan sersambond stillaðu síni fýra umboð upp, meðan hini trý, Hondbóltssambandið, Flogbóltssambandið og Svimjisambandið, stillaði síni tvey umboð. Sostatt vóru seks uppskot til teir fýra sessirnar, og stóð ósemjan við, fingu tey trettan sersambondini allar sessirnar, og harvið var ÍSF helst syndrað.
Eftir at tosað hevur verið aftur og fram, trektu tey trettan sersambondini eitt uppskot aftur, sum var Heðin Joensen, og tað sama gjørdu hini trý sersambondini, nevniliga Gunnar Djurhuus. Sostatt er líkt til, at ÍSF fyribils hevur funnið eina semju. Í øllum førum ber nú til at gera eina roynd at finna saman aftur.
Í nevndini fyri ÍSF sita nú Schandorff Vang, Sigurð Rasmussen, John Kjær og Jón Hestoy. Og Elin H. Joensen er altso forsetin, sum saman við restini av nevndini skal royna at fáa ÍSF at draga somu línu í røttum ítróttaranda næstu árini.
Tað merkir so samstundis, at tað er dóttir tann forsetan, sum hevur sitið longst í ÍSF, nevniliga Heðin Mortensen, ið nú stillar seg á odda fyri ítróttina í Føroyum.
Forsetarnir í ÍSF hava higartil verið hesir:
1939-1946: Poul E. Petersen
1946-1962: Martin Holm
1962-1972: Ólavur Lambaa
1972-1976: Líggjas Joensen
1976-1978: Erhard Næs
1978-1980: Jógvan Arge
1980-2008: Heðin Mortensen
2008-2010: Sølvi Reinet Hansen
2010-2016: Petur Elias Petersen


text:
Kelduvaðið - Tala: Osmund Justinussen "Vinur! Hvussu ert tú komin inn higar og ert IKKI í brúðleypsklæðum."
Seinasta møti frá Samfelagsstevnuni í Klaksvík á Hvítusunnu í Badmintonhøllini.
Frá evr.fo:
Felagssangur: Nr 185 - "Tað blóð á krossinum fleyt hin dag."
Bøn: Henny Gerðalíð
Osmundur Justinussen - Matteus kap 22: “Vinur! Hvussu ert tú komin inn higar og ert IKKI í brúðleypsklæðum.”
Felagssangur: Nr. 837 - "Sum tiðin fór um bak."
Betesdakórið: "Har við sandin á strond Galilea." og "Nem tú við meg, Harri leið meg tínar vegir."
Endi: Steinbjørn Jacobsen
Felagssangur: Nr 1503 - “Gud við tykkum inntil næstu ferð.”
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará